Sopelako Udala - Sopelako Udalak EmakumeON Sopela, emakumeen ekintzailetza sustatzeko programa jarri du abian\nZu hemen zaude: Hasiera ENPLEGU ETA SUSTAPEN EKONOMIKOA Sopelako Udalak EmakumeON Sopela, emakumeen ekintzailetza sustatzeko programa jarri du abian\nSopelako Udaleko Enplegu eta Ekonomi Sustapen Sailak, lan- eta enpresa-ingurunean hautemandako premiei erantzuteko, "Lidergoa eta bideragarritasun soziolaborala emakume ekintzailearen ikuspegitik – Emakumeon Sopela” programa jarri du abian emakumeen ekintzailetza sustatzeko.\nProgramaren helburu nagusiak honako hauek dira: emakumeen benetako lidergoa eta gaitasun profesionalak indartzea, emakumeen ahalduntzerako eta garapen profesional eta enpresarialerako oinarri gisa; Sopelako emakume profesional autonomoen, ekintzaileen eta enpresaburuen sare bat eraikitzea, , udalerriko ekonomia emakumeen ikuspegitik sustatzeko lan egin dezaten, eta emakumeek enpresa- eta lanbide-arloan duten egitekoa zabal dezaten.\nSopelako emakume profesional autonomo, enpresaburu eta ekintzaileei zuzendua, baldin eta beren gaitasun-talentua identifikatu eta garatu nahi badute, ahalik eta potentzial handiena ateratzeko, eta Sopela gizarte- eta lan-lurralde bikain, inklusibo, lehiakor eta jasangarri baterantz bultzatzeko ekimenak garatu ahal izateko. Gehinezko plaza kopurua 9 pertsonakoa izango da (10 irakaslearekin)\nPrograma maiatzaren 12tik ekainaren 30era egongo da indarrean, asteazkenero izango da 14:00etatik 16:00etara eta doakoa izango da (aurretiaz izena ematea ezinbestekoa izango da). Programaren formatua aurrez aurrekoa izango da (Sabino Arana kalea 2, 1.a, 48600 Sopela, frontoiaren eraikina), salbu eta osasun-egoerak eragozten badu, eta kasu horretan online egingo litzateke. Era berean, konfinatuta dauden pertsonek modu telematikoan egiteko aukera ere ezartzen da.\nPrograma honek denboran integratutako eta koordinatutako 3 fase ezberdin ditu:\nAHALDUNTZERAKO ETA ENPRESA- ETA LANBIDE-LIDERGORAKO FUNTSEZKO GAITASUNETAN TREBATZEKO 4 TAILER (8 ordu)\nMAIATZAREN 12a EMAKUMEA ETA LIDERGOA, LANBIDE-MUNDUKO BULTZATZAILEAK\nMAIATZAREN 19a AUKERA PROFESIONALAK ETA BESTE AUKERA BATZUK AZTERTZEA\nMAIATZAREN 26a KOMUNIKAZIOA & LIDERGOA\nEKAINAREN 02a AHALDUNTZEA ETA LIDERGOA ARO DIGITALEAN\nTOPAKETA: EMAKUME EKINTZAILEARENTZAKO ETA ENPRESARIARENTZAKO ERRONKAK (8 ordu)\nEKAINAREN 9a MEETING POINTS.EZAGUTZA ETA ESPERIENTZIAK PARTEKATZEA\nEKAINAREN 16a EMAKUMEAK GURE EKONOMIA- ETA ENPRESA-EKOSISTEMAN DITUEN ERRONKEN AZTERKETA\nEKAINAREN 23a UDALERRIAN EMAKUME EKINTZAILEEN ROLA AKTIBATZEKO EKINTZEN PROPOSAMENA\nEKAINAREN 30a GIZARTE-EGITURAK; EMAKUME ENPRESABURUEN ELKARTEAK\nTALDEKO ETA BANAKAKO AHOLKULARITZA EMAKUMEEN SARE PROFESIONALARI (saioak amaitzean)\nEra berean, enpresak prestakuntzarako behar den material guztia emango du. Prestakuntzak irauten duen bitartean, martxan jarriko da Covid protokoloa, bai parte-hartzaileentzat, bai irakasleentzat.\nEskabide-orria eta deialdiaren oinarriak www.sopela.eus webgunean daude interesdunen eskura, "KANPAINEN ATARIAN" eta udal-bulegoetan. Eskabideak aurkezteko epea 2021eko APIRILAREN 26TIK MAIATZAREN 5ERA arte egongo da zabalik, egun hori barne. Hautatutako pertsonen zerrenda udaletxeko iragarki-taulan argitaratuko da eta 2021eko MAIATZAREN 7TIK aurrera izango da eraginkorra.\nOINARIETARA SARTZEKO SAKATU HEMEN


Arrasate Rugby Taldea | Lehen itzuliko aurreneko finala jokatuko du asteburu honetan Kanpanzar Arrasatek\nLehen itzuliko aurreneko finala jokatuko du asteburu honetan Kanpanzar Arrasatek\nArrasate R.T. (2018/11/22).\nDenboraldi hasiera aldapatsuaren ostean, non bi puntu baino ez dituzten poltsikoratu, Arrasate Errugbi Taldeko seniorrek aurreneko aurkari zuzenari egingo diote aurre asteburu honetan. Izan ere, zapatuan, arrasatearrekin batera mailari eusteko borrokan murgildurik dagoen Getxo B-k bisitatuko du Mojategi. Norgehiagoka 16:30ean izango da eta, zaleen hauspoaren laguntzarekin, Isasiren mutilek denboraldiko aurreneko garaipena bilatuko dute.\nEsan bezala, aurtengo ikasturte hasiera gogorra izaten ari da oso Kanpanzar Arrasaterentzat, orain arte jokatutako bost partiduetan sailkapenaren goialdean egotera deituta dauden taldeen kontra neurtu behar izan baititu indarrak. Azken bi jardunaldietan, esaterako, sarrailagileek Ordizia eta Uni Bilboren kontra jokatu dute, egungo lehen eta bigarren sailkatuak, hurrenez hurren. Norgehiagoka hauetan guztietan Arrasateko taldeak itxura ona eman badu ere, agerian geratu da Euskal Ligako 1. Mailaren gogortasuna; are gehiago, talde batzuen eta besteen artean dagoen aldea.\nZailtasunak zailtasun, lesioak izan dira Isasiren buruhauste nagusia, zenbait norgehiagokei 15 jokalari baino gutxiagorekin egin behar izan baitiete aurre. Zorionez, erizaindegi zuri-morea pixkanaka-pixkanaka husten doa eta, zapatu honetarako, teknikari zuri-moreak azken hitzorduetan baino jokalari gehiago izango ditu bere aginduetara. Zalantza izpirik gabe, berri pozgarria honako hau, ahalik eta gehiago partiduak duen garrantziaz jakitun.\nMailari eusteko borrokan aurrerapausoa emate aldera, hil ala bizikoa izango da Getxoren kontrako neurketa. Arrasatearren “ligakotzat” kalifikatu daiteke talde bizkaitarra, sarrailagileek baino hiru puntu gehiago ez baitauka. Kanpanzar Arrasatek bonusen bitartez bi puntu poltsikoratu dituen bitartean, Fadurakoek bost dituzte patrikan, lehen jardunaldian Gernika B-ren kontra Urbietan lortutako garaipenari esker. Orduz geroztik, sarrailagileek egin bezala, jokatutako neurketa guztietan getxoztarrek amore eman behar izan dute.\nTestuinguru honetan, eta garaipena Mojategin geratuz gero, Kanpanzar Arrasatek aurreratu egingo luke sailkapenean Getxo B. Norgehiagokaren garrantziaz jakitu, Arrasate Errugbi Taldeko Zuzendaritza Batzordetik deia luzatzen diete zaleei Mojategira gerturatu eta taldea animatzeko, “garaipena eskuratzeak berebiziko garrantzia baitu”. Esan bezala, hitzordua zapatu arratsaldean izango da, 16:30eatik aurrera.\nSeniorrek bezala, Arrasate Errugbi Taldeko gainontzeko ekipoek ere berdegunera egingo dute salto asteburu honetan. Leintz Eskola Kiroleko neska-mutikoak izango dira goiztiarrenak, zapatuan, 10:00etatik aurrera, Mojategin izango den jardunaldian hartuko baitute parte. Zertxobait beranduago, 12:45ean, Gaztedirekin batera taldea partekatzen duten infanilek Uni Bilbori egingo diote bisita. Azkenik, igande goizean (10:30), Errugbi Eskolakoek asteburu honetan Mojategin burutuko den beste jardunaldiaren baitan lehiatuko dute.


ikasbil.eus: Docutec: Belarrondokoaren itzal luzea\nSeme-alaben aurkako zigor fisikoak mundu zabalean. Seme-alaben aurkako zigor fisikoak legez ez galarazteagatik oharra egin dio Europako Kontseiluak Frantziari. Debekatzea ez, gurasoen hezkuntza emozionala jorratzea dute giltzarritzat psikologoek.\nZortzi urte ditu ume koskorrak. Bazkaltzen ari dela, oldarkor altxatu da. Zarata atera, txantxa egin, albokoa mindu eta zerbait puskatu du. Gurasoak, suminduta, haserre. Masailekoa jaso du haurrak. Errieta ere bai. Eta zigorra, akaso: logelara bidali, itxi, eta bi egun etxetik irten gabe. Horixe lezioa. Edo diziplina. Diziplina eta zigorra sinonimoak balira bezala. «Bestela zelan ikasiko du?». Guraso batzuentzat, berba eginda ez omen da aski, eta zigorra beste biderik ez dago. Edonon: ikasgelan, jolas orduan, jangelan eta etxean. Bada, orobat, hezkuntzaren tresna gisa ulertzen duenik. «Nork ez du noizbait ipurdiko bat jaso?». Baina ozenagoak dira horri aurre egitea galdegiten duten ahotsak, jokaera zaharrei irtenbide berriak eman nahi dizkietenak. Frantziak abisu bat jaso du berriki. Zigor kutsuko ohartarazpen zorrotza egin dio Europako Kontseiluak, legez ez dituelako «erabat» galarazten haurren kontrako eraso fisikoak.\nPraktika horiek saihesteko eta errotik ezabatzeko neurri «eraginkorrik» ez abiatzea egotzi dio aho batez Europako Kontseiluak. Bortizkeriarik ez du baimentzen Frantziako Zigor Kodeak. Edonola ere, lausoa eta aski labainkorra da adingabeen aurkako zigor fisikoei erreparatuta. Handia da zalantzarako lagatzen duen tartea, «seme-alabak zuzentzeko eskubidea» ematen dielako gurasoei. Hori dela eta, «lege hutsuneak» antzeman ditu Frantzian Europako Kontseiluak, eta neurri argiak hartzeko premia nabarmendu.\nAnbiguotasun horrek Eskubide Sozialen Gutuna urratzen du, Europako Giza Eskubideen Kontseiluak dioenez. Justuki, horregatik bide eman dio Approach gobernuz kanpoko elkarteak ezarritako salaketari. Isunik ez dute zehaztu ebazpenean, baina araua moldatzeko aski izatea espero du Europako Kontseiluak. Beste bost herrialde ipini ditu jomugan, antzeko arrazoiengatik; maiatzean helaraziko die erabakia horiei.\nSinbolikoa da ebazpena. Ohartarazpen bat baino ez da: ez da loteslea, hau da, ez da bete beharrekoa. Frantziako Gobernuak, gainera, legean aldaketa ñimiñoena ere egitea baztertua du, indarrean dituen neurriekin «haurren osotasuna» babestua dagoela iritzita. 2003an, 2005ean eta iaz ere egin zizkioten antzeko oharrak. Frantziak, alabaina, bizkar eman zien. «Araudiarena ez, helduen hezkuntzarena da arazoa», argudiatu ohi du beti gobernuak.\n«Jotzeak ez du inoiz hezten»\nEzin daiteke uka, ostera, ebazpenak haurren kontrako «zigor fisikoen» inguruko eztabaida biziberritu duela asteotan Frantzian. Puri-purian da: jo, bai ala ez? Etxe barruko kontu pribatua delakoan, erabakia gurasoei dagokiela uste dute zenbaitzuek. «Zuzentzeko eskubidea» galarazteak askatasuna kentzea dakarrela deritzote beste zenbaitek. Orotariko iritziak plazaratuta ere, ez da batere ohikoa umeei noizean behin ipurdia astintzea edo belarrondoko bat ematea ontzat duten adituekin topo egitea. Politikoki zuzena ez dela eta, bat datoz: «Helburuak gorabehera, jotzeak ez du sekula hezten. Arriskutsua da».\nEider Iruretagoiena psikologoaren hitzak dira. Zigor fisikoei aurre egiteko neurriak onestea ezinbestekotzat badu ere, gehiegizkoa deritzo debekuak ezartzeari. Iruditzen zaio arreta gurasoen hezkuntzan jarri beharko litzatekeela, «muturrera heldu gabe», eta gizarteari dagokiola esku hartzea, ez agintariei. «Iparra galtzen hasi gara. Gurasook badakigu noraino ailega gaitezkeen eta noraino ez».\nBelarrondokoen muinean helduen hezkuntza emozional «eskasa» ikusten du Iruretagoienak. Gizartearen «isla» dela azpimarratu, eta hezkuntza jo du arazoari buelta emateko giltzarri: «Kontzientziazioa sustatzea, eztabaida mahai gainean jartzea... Helduok gure emozioak hobeto kudeatzen ikasi behar dugu, egoera horietan hanka ez sartzeko». Zigor kodera beste erremediorik ez dagoenean jo beharko litzatekeela azaldu du.\nAntzeko ikuspuntua du Arantza Quecedo psikologoak. Belarrondokoak emateko modua eta maiztasuna kontuan hartu behar direlakoan dago. «Ez da ume bat hezteko modurik aproposena, ados, baina, lantzean behin gertatuz gero, ez da nahastu behar tratu txarrekin». Quecedoren ustez, jotzea eta zigortzea ez dira sinonimoak. «Zigorra apropos erabilita dagoenean, heziketarako tresna nahitaezkoa da, eta ez du eragin gaiztorik guraso eta seme-alaben arteko hartu-emanean». Argitu du, nolanahi, badirela bide eraginkorragoak: «Gauzak ondo egiten dituenean txalotzea; azalpenak, mugak, ohiturak eta erritmoak behar bezala finkatzea...». Horren harira, aurrerapenak igarri ditu Iruretagoienak, oraindik egiteko franko dagoela uste arren.\nAginpidea erakustetik jotzera urrats bat dagoela ohartarazi du. Erdibidean dago gakoa, haren irudiko. «Ez da samurra horretara iristea: belaunaldi gazteek tolerantzia gutxiegi diote frustrazioari. Luzera, segurtasun falta eta beldurrak onartzeko ezintasuna dakartza». Ez soilik umeengan. «Jotzea helduen oldarkortasun eta frustrazioaren erakusle da». Harago jo du Quecedok: «Autoritate positiboa premia handikoa da heziketan: umeak beharrezko ditu muga eta lege jakin batzuk». Lehengo gurasoak autoritarioagoak zirela ere esan du: zigorrak, kolpeak, errietak, oihuak... Eta mezu argia haurrentzat: arazoak indarrez bideratzen direla. Hori iraultzeko beharraz mintzo da Quecedo: «Jotzeak haserrea, mina eta frustrazioa eragin ohi du umeengan. Ulergaitza da; gurasoen eta haurren arteko arazoak konpontzeko bide antzua».\nMugak ezartzearen premiaz\nIraganeko aginpide hori motzegi geratu ote den sentsazioa du, ordea, Iruretagoienak. Gizartearen hainbat aldaketarengatik, seme-alabak gehiegi babesten dituzte. «Malguegi jokatzen dute orain. Zorroztasun handitik gehiegizko malgutasunera igaro gara». Eta horrek autoestimu gutxiko umeak izatea dakarrela dio psikologoak. Uste du mugek onuragarriak izan behar dutela guraso eta umeentzat: «Masaileko bat ematea ez da ona ez batentzat eta ez bestearentzat ere». Muga horiek hasiera-hasieratik adostearen eta haurrarekin afektibitatea lantzearen aldekoa ere bada. «Umeak ez ditu nahastu behar harremanak: gurasoak umeen zaintzaile eta erreferente dira, ez lagun. Komunikazio falta handia da, eta badira mugak eskatzen dituzten haurrak».\nEman eta jaso. Jaso eta eman. Hori da komunikazio ez-bortitzaren muina, Iruretagoienak azaldu duenez. «Haurrarekin sutan banago, ulermena eta enpatia eman behar dizkiot lehenik eta behin». Halakorik ez bada, arazoari iraunarazteko arriskua ikusten du. Izan ere, psikologoaren ustez, guraso eta hezitzaileen zeregina da haurren garapenerako ahalik eta oinarri sendoenak jartzea. «Umeak behar ez den zerbait egiten duenean, zigortu beharrean, egoera hori konpontzeko bideak aurkitu behar dira, haurrari egindakoaren eraginak ikusaraziz, betiere». Iruretagoienaren arabera, umeak sor ditzakeen kalteak ulertzea eta gogoeta egitera bultzatzea da inportanteena. «Zigortzen ez da hori lortzen».\nZigorren ordez, ondorioak\nJoera aldaketa bat gertatzen ari da, oro har. Lehen, zigorrak gailentzen ziren hezkuntzaren tresna gisa. Gaur egun, ez horrenbeste. Haurrak ekintzaren ondorioen jabe egitea lehenesten da. «Betiko zigorren ordez, hezitzaileagoa dena», zehaztu du Iruretagoienak. Zerbait hautsi badu, konpon dezala; bota badu, jaso; min eman badu, barkamena eskatu; mugitu bada, gelditu dadila; eta buila egin badu, isil dadila. Argi du Quecedok: «Haurrak barneratu behar du zer-nolako jokabideak dauden bere kontrolpean. Eragozpenak aurreikusi eta konponbideak topatzen ere ikasi behar du». Horretarako, psikologoak ezinbestekotzat jo du, ondorioez jabetzeaz gain, erreparazioa sustatzea eta norbere muga ezartzea. «Eginikoa errepika ez dezan, konturatu behar da egindakoa gaizki dagoela, eragina eduki baitezake aurrera begira». Adingabeen kontrako zigor fisikoak teorian irmoki gaitzesten direla esan du Iruretagoienak, baina praktikan ezberdin dela, oraindik askok ontzat jo eta erabili egiten baitituzte sarri.\n«Nola egin errespeta zaitzaten, aldi berean zuk haurra errespetatuta?». Guraso ugariren duda da. Hitz egitea da gakoa, Quecedoren esanetan: «Umeak iraindu egin banau, sendo erantzutea dagokit, ahotsa eta jarrera zainduta. Guraso gisa, iseka egitea zer den eta zelan sentiarazten didan azaltzea dagokit, lasai eta bakardadean».


Bi deitik bat galtzetik, sektorean erreferentziazko Contact Centerra izatera - ADI Consulting\nHomeArrakasta-kasuakBi deitik bat galtzetik, sektorean erreferentziazko Contact Centerra izatera\nADIk arreta-maila normalizatzea lortu zuen, eta hiru elementu hauek uztartzen dituen eredu arrakastatsua garatu zuen: kudeaketaren hobekuntza etengabea, hornitzaileen dibertsifikazioa eta kostuen aurrezpen handia.\nArazo larri bat atzeman zuen telekomunikazioen alorreko operadore lider batek: hazkunde esponentzial osoko etapa batean izanagatik, bi deitik bat artatu gabe geratzen zen. Gainera, inertziak egoera jasanezin batera eraman du enpresa: izan ere, eragiketen kontrol osoa duen hornitzaile baten mende geratu dira erabat.\n2016an ADIk bere gain hartu zuen erronka bikoitza. Izan ere, arreta-maila optimora heltzea ez zen lehen oztopoa baino izan, berehalakotasuna eta pragmatismo modu ezin hobean uztartzea eskatzen zuen proiektu baten lbaitan. Zergatik, bada? Operadoaren contact centerra tamaina handiak eragindako konplexutasunak zehaztasun eta sentsibilitate handienez jardutea eskatu zuen, espero ziren emaitzak lortuko baziren. Misioak jarduera planifikatu eta kontrolatzeko eredu berriak garatzea eta ezartzea eskatu zuen.\nBerehalakotasuna eta eraginkortasuna uztartzea, hartara eragiketen kontrola bereganatzeko.\nBezeroen asetasun-maila hobetzea.\nHornitzaile berriak sartzea, hartara arriskua dibertsifikatzeko.\nEmaitzen bidez haztea.\nADI lantaldearen esku-hartzea\nLehen-lehen erronka sua itzaltzea izan zen, eta erantzun gabe uzten ziren deiei (% 50ari, alegia) berehala erantzun ahal izatea. Premia kontua hartuta, gureak eta bost eman genituen praktikotasunaren bila, eta egintza sorta jakin bati ekin genion, egoera bere onera eraman ahal izateko: deien bolumena aztertu genuen, txandak eta atsedenaldiak berrantolatu genituen, bai eta deiak artatzeko denbora-tarteak eta eraginkortasun ezak kontrolatu ere. Funtsean, arreta-maila optimizatzen aritu ginen, ez zezan zerbitzuaren kalitatea gehiago kaltetu.\nLehen helburua lortuta, eta denborarik galdu gabe, ADIk lan-eredu berriak garatu zituen gainerako erronkei berme osoz heltzeko:\nJarduera eta baliabideak planifikatzea.\n24x7x365 eragiketa propioak kontrolatzeko sistemak ezartzea.\nKudeaketa operatiboko informazioa tratatzea.\nKostu operatiboak kontrolatu eta optimizatzea.\nHiru hilabeteko epean % 90eko arreta-mailara iristea.\nZerbitzu jakin batzuetan deien denbora-tartea % 25era arte ere murriztea.\nHornitzaileak dibertsifikatzea, hartara arriskua murrizteko eta haien artean lehia osasuntsua ezartzeko asmoz.\nKontrol-sistemak hornitzailetik bezerora aldatzea.\nBi urteko epean 1,56 milioi euro aurreztea.\nEredu arrakastatsu bat finkatzea, gerora taldeko beste marka batzuetara eraman dena.


Javier Zubizarreta alkateak eta Urretxuko Jon Luqui alkateak prentsa agerraldia egin dute Markel Olano diputatu nagusia eta Aintzane Oiarbide Bide Azpiegituretako…\nBihar (larunbata) autobus geltokietan aldaketan, Duatloia dela eta\n2013/04/12, Ostirala - 10:11\nBihar (larunbata) duatloia jokatuko da herrian, eta hori dela eta, aldaketa txiki batzuk egongo dira autobus geltokietan: 15:30etik 18:00etara Altzibar eta San Martingo geltokietan ez da geldituko autobusik, gainerako geltokietan bai.\nGaikako bilketa Vs bilketa masiboa\n2013/04/11, Osteguna - 08:04\nHondakinen lan taldearen bigarren saioa izan zen atzo. Bertan, Imanol Azpiroz GHK-ko administrazio kontseiluko kide eta Sanmarko mankomunitateko presidente ohiak Gipuzkoako diputazioak datozen urteetan lurraldean martxan jarri nahi duen hondakinen kudeaketa sistema azaldu zuen, bilketa masiboaren eta gaiakako bilketaren arteko ezberdintasunak nabarmenduz. Gipuzkoan batez beste, hondakinen %30a soilik bereizten dela nabarmendu zuen Azpirozek, eta hori orain arte hondakinen bilketa masiboa sustatu delako izan dela adierazi zuen. Horren aurrean, Diputazioak, prebentzioan, berrerabilpenean, berziklapenean oinarritutako gaikako sistema baten alde egin duela esan zuen, bai osasunarentzat, bai, ingurumenarentzat eta baita ekonomikoarentzat ere hobea zelako.\nAingeru kaleko 30ean sei prezio itunduko etxebizitza libre erosteko esleipen prozedura hasi da\n2013/04/10, Asteazkena - 08:05\nAingeru kaleko 30.ean dagoen eraikin berriko sei prezio itunduko etxebizitza libre erosteko esleipen prozedura hasi da. Etxebizitza horietako bat erosi nahi duenak baldintza batzuk bete behar ditu eta izena eman behar du aurrena Azkoitia Lantzen S.A.ren bulegoan (943 85 71 51). Horretarako epea jada ireki da eta maiatzaren 7ra arte egongo da zabalik (astelehenetik ostiralera, 08:00etatik 15:00era). Informazio gehiago: hemen.\nEnplegu planaren barruan, langabetuentzat formazio ikastaroak antolatu dira\n2013/04/09, Asteartea - 11:21\nEskualdeko langabetuei zuzenduriko hiru formakuntza espezializatu antolatu dira Urola Erdiko Enplegu planaren baitan: geriatria laguntzailea, kudeaketa komertziala eta internazionalizazioa eta IKT- Informazio eta Komunikazioaren teknologiak/Web orrien aplikazio garapena. Ikastaro hauetan parte hartzeko ezinbestekoa da langabetua eta Urola Erdian erroldatua izatea (Azpeitia, Azkoitia, Errezil, Aizarnazabal, Zestoa edo Beizaman). Ikastaroen iragarkiak ikusgai dituzue www.lanbide.net web orrian edo pertsona interesatuak Lanbiderekin jar daiteke harremanetan 943 023 820 telefonoan. Izen emateko epeak irekita daude.\nJarraian dituzue ikastaro bakoitzaren ezaugarri eta betebeharreko baldintza nagusiak:\nEtxekaleratzeen arazoa aztertzeko foroa datorren astean bilduko da\n2013/04/09, Asteartea - 09:30\nEtxekaleratzeen gaiak kezkatuta eta egoera horren aurrean dauden herritarrei nolabaiteko laguntza eta babesa eskaintzeko asmoz, gaiaren inguruko foro bat sortu du Udalak. Dagoeneko egin dute aurreneko bilera, eta bertan udal gobernuko, gainerako alderdi politikoetako, finantza erakundeetako eta gizarte eragileetako ordezkari batzuk bildu dira. Foro hori ahalik eta irekiena izatea nahi du Udalak, eta horregatik, parte hartzera deitzen dituzte herritarrak: hurrengo bilera apirilaren 18an egingo da eta bertan Stop Etxekaleratzeak elkarteko kideak izango dira. Bilera 19:00etan izango da, Elkargunean.\norrialdea: 372 / 407\n<< Hasiera < Aurrekoa 371 372 373 374 375 376 377 378 379 380 Hurrengoa > Amaiera >>


Pozzato – 2 orrialdea – Tropela.eus bloga\nHushovdek Norvegiako txapeldunaren maillotaren gainetik Munduko txapeldunarena jantzi du\nHushovd, Breschel eta Davisek osatu dute aurtengo podiuma. Bai, esprintean amaitu da, baina aukeratutakoen arteko esprint bikain batean. Gilbertek bere saiakera egin du baina azkenean ezin izan dio urrutitik jotako erasoari eutsi. Italiarrek ere lan bikaina egin dute baina dominarik gabe geratu dira gutxigatik Pozzato 4. sailkatu baita.\nGoizean goiz jaiki beharra zegoen lasterketa ikusteko. Hasi hemengo 1:00etan hasi da eta TeleDeporten 4:15etan hasi da irudiak ematen. Jakinda 7:00ak eta 8:00ak tartean amaituko zela 6:00ak inguruan telebista aurrean jarri naiz nagiak atereaz. Eta ez naiz damutzen!!\nLasterketa polita ikusi dugu. Kontuan hartzeko datua pinganilorik gabe aritu direla da. Ni telebista aurrean jarri naizenean Kvachuk ukrainiarra zen lasterketaren lider aurreko ihesaldi baten fruitu. Baina notizia ez zen hori; tropel nagusia bitan zatitua zela italiarren lanaren ondorioz eta Cavendish, Sagan, Freire, Kolobnev eta beste zenbait izen nagusi atzean zirela. Aurrean Italia eta Belgika txirrindulari dezenterekin eta liderrekin, Pozzato eta Gilbertekin. Baina errenta minutu ingurukoa izan da.\nTelebistan ez dituzte erreferentziak nahi bezain ondo eman eta bazirudien lasterketa aurrean zela. Batez ere Gilbert saiatu delako Nibali eta Viscontirekin aurrera egiten. Baina bi itzuli falta zirela tropel nagusiak (edo hobe esanda tropel nagusian geratzen ziren txirrindulariak) aurrekoak harrapatu dituzte. Mugimendu asko izan dira eta nagusiena Gilbertek egin duena izan da azken itzuliko azken aurreko malda gogorrean. Bera bakarrik aurrera joan da eta atzetik Evans eta Kolobnev besteak beste atera diren arren, belgikarrak 20 segundoko errenta lortu du.\nKilometro asko ziren, ordea, bakarrik egitekoak eta guztiak tropelak irentsi ditu. Azkenean esprinta jokatu da nahiz eta Gilbertek azken saiakera egin duen azken zuzengunean, eta hor Hushovdek bere potentzia guztia erakutsi du.\nAurretik esan bezala, bikaina Belgikak eta Italiak egindako lana. Italiarrek garbi zuten lasterketa nola bideratu behar zuten. Belgikarrek ere lan asko egin dute tiratzen eta erasoak jotzen Hoste eta Van Avermaet bezalako txirrindulariekin. Bi talde hauei egin dute lan bikaina txalotu beharra dago lasterketa benetan interesgarri egin baitute.\nAustralia ere oso ondo. Gerrans aurreko tropeltxoan tiratzen Evansen aukera baitzuten. Hauek behintzat domina eskuratzea lortu dute Davisen bitartez, beraz, ez dut uste kexarik izango dutenik.\nEuskaldunei dagokionez Haimar Zubeldiak lan bikaina egin duela irizten diot. Italiarrek sortu duten mozketan sartu da eta Freireren aukerak indarra hartu duenean, kantabriarrari laguntzen izan da. Lehen euskalduna izan da, Espainiako selekzioko bigarren txirrindularia helmugaratzen.\nBidaltzailea:Egoitz 2010-10-03 2010-10-03 Hemen argitaratua:Munduko Txapelketa, TxirrindularitzaEtiketak: Allan Davis, Breschel, Evans, Gerrans, Gilbert, Haimar Zubeldia, Hoste, Hushovd, Kolobnev, Nibali, Pozzato, Van Avermaert, ViscontiUtzi iruzkina Hushovdek Norvegiako txapeldunaren maillotaren gainetik Munduko txapeldunarena jantzi du bidalketan\nAtzoko erridikuluaren ondoren, gaur amorrualdia\nNire ustez gaur Vinokourov, Garzelli, Basso, Nibali, Cunego, Scarponi eta Pinottik egin duten ihesaldi saiakera hori atzokoan egin zuten erridikuluaren ondorengo protestatxoa izan da. Evansek ere bere saiakeratxoa egin du, baina ez tropeletik irteteko gauza izan.\nGaurkoan Garmin saiatu da lasterketa kontrolatzen Farrar-i Giro honetako azken garaipena lortu asmotan. Helmugarako 11km falta zirela, Potenzako igoera probestuz, aipatutako oilarrez gain Pozzato, gaurko etapako irabazlea, Voeckler eta Pinau batu zaizkie. Batzuek etapa zuten helburu. Eta besteek? Sailkapen nagusian denbora ateratzea?\nEsandakoa, atzokoak askori min ikaragarria eman zien. Vinokourov azken metrotan esprintatzen hasi da etapa irabazteko asmotan, segur aski atzoko amorrazioa agerian utzi nahian, baina gaurkoan ez zaio ondo atera. Liquigaseko bi liderrak ere ez dakit zertan zabiltzan; Bassok atzo egindako deklarazio batzuetan Kiserlovski eta Agnoli sailkapen nagusiko lehen postuan izatea ontzat ematen zuten. Hala bada, zergatik gaurkoa?\nTentsioa nabaria da tropelean. Vinokourov eta Evansen taldeak indar gutxikoak direla agerian geratu da. Astana dagoeneko 3 txirrindulari gutxiagorekin ari da, horietako bajarik nagusiena Tiralongo izanik. Evansen kasuan, berriz, 4 txirrindulari gutxiagorekin. Honek guztiak eta atzoko denbora galerak bi lider hauen artean behintzat egonezina eragin beharra du.\nIkusi beharko da Contador zein talderekin joaten den Tourra lehiatzera; etxetik jarraitzen ari den Giro hau ikusita, ni bere lekuan kezkatzen hasiko nintzateke (maiatzaren 15az geroztik twitterrean ere ez du Giroaren inguruko aipamenik egiten; esanguratsua).\nBidaltzailea:Egoitz 2010-05-20 2011-02-01 Hemen argitaratua:Italiako Giroa, TxirrindularitzaEtiketak: Astana, Basso, faboritoak, Pozzato, Vinokourov4 iruzkin Atzoko erridikuluaren ondoren, gaur amorrualdia sarreran\nFlandesko Tourra 2010\nGerturatu dira urte osoan gustuen jarraitzen ditudan bi probak, Flandesko Tourra eta Paris – Roubaix. Munduko Txapelketako ibilbideak laguntzen duenean, hori izaten da hirugarrena, baina Flandesko Tourra eta Paris – Roubaix klasiko handiak ikusten pasatzen dut nik ondoen.\nEz naiz gehiegi luzatuko proba honen ibilbide, historia eta abarrekin, RVV, neuk baino hobeto ezagutuko baitituzue. Itzuli handietako txirrindularitza bakarrik jarraitzen duen eta lasterketa hauei garrantziarik ematen ez diotenei, gutxienez behin bada ere ikusteko gomendatuko nizueke, uste dut ez zaretela damutuko eta ez nintzateke harrituko denboraldiko sasoi honen zain izatea datozen urtetatik aurrera, kar-kar.\nIgande honetan korrituko den Flandesko Tourrera begira, hautagaiei buruz hitz egiterakoan, Flandes aldean hain maitatua den Tom Boonen ipini behar beste guztien gainetik. Denboraldi hasieratik agertu da sasoiko baina batez ere Harelbeken erakutsi zuen ikaragarrizko sasoian dela. Ez ahaztu gainera azken bi urteetan, izan duen zaintzaren ondorioz, bere taldekide Devolder izan dugula garailea – ez noa hala ere Devolderren garaipenei pegarik jartzera, oso indartsu baitzegoen hau ere – eta aurten bestelakorik nahiko duela.\nBere aurkari nagusi bezala Cancellara, Pozzato, Breschel eta Flecha aipatuko nituzke. Bai behintzat orain arte erakutsi dutenaren arabera. Denen arteko buruz-buruko indar neurketa ematen bada, gizon hauek behar lukete indartsuenak, aldiz, lasterketa geldiagoa edo estrategikoagoa suertatzen bada, hor ager daitezke Gilbert, Nuyens, Boom, S.Ivanov, Langeveld, Ballan edo Burghardt bezalako txirrindulariek.\nLasterketaren nondik norakoa aurreko urteetan gertatu ez den zerbaitek alda dezakeela iruditzen zait. Hau da, Quick Step ez izatea lasterketako talderik indartsuena eta horrekin, Koppenberg inguruan sor daitekeen multzotxoaren kontrol lana zailtzea. Nire usteak okerrak izan eta aurreneko talde horretan Boonenez gain Devolder, Chavanel edo Weylandt sartzeko moduan izan ezkero, karrera “kontrolatzeko” moduan gerta daitezke, eta kasu horretan agian indartsuenen arteko borroka ikus genezake.\nKasu horretan, asko dira Boonen hautagai garbi ikusten dutenak eta ez naiz ni horren aurka joango baina Pozzato nola menderatu nahi duen jakitea gustatuko litzaidake. Aurreko urtean bezala, italiarra Booneni itsatsita izango dela iruditzen zait eta amaieran ez daukat hain garbi Boonen italiarra menderatzerako orduan hain garbi nagusi denik.Â Zer nahiago nik Boonen edo Cancellarak irabaziko balute, baina probak jarraitzeko orduan hainbeste gustatze ez zaidan – baina bere maila ikaragarria onartzen dut aldi berean – Pozzato da nire apustua igande honetarako.\nBestalde, kontrol lanik egiteko modurik ez bada, “edozeinek” izan dezake aukera baina kasu horretarako, besteen adinako izenik ez duen baina sekulako sasoian dagoen Breschel-i aukera asko ikusten dizkiot.\nIkusiko dugu nola nola geratzen den proba Koppenberg-eko muinoa pasa ondoren, hor zer nolako multzoak sortzen diren arabera egongo baita aurrerago ikus dezakegunaren gakoa handiena.\nBidaltzailea:Gure aditua 2010-03-31 2010-04-02 Hemen argitaratua:Klasikoak, TxirrindularitzaEtiketak: Boonen, Breschel, Cancellara, Flandesko Tourra, Klasikoak, Pozzato13 iruzkin Flandesko Tourra 2010 sarreran


Animazio talde batean boluntario – Gazteaukera Blog\nAnimazio talde batean boluntario\nPaul Alkortak (27 urte) Frantziara joateko asmoa zuen lanena, “pixka bat nire bizimodua ateratzera”. Izan ere, gustukoak ditu bidaiak, abentura eta esperientzia berriak bizitzea, berak esan digun bezala “Bilbon jaiotakoa, Leioan bizitakoa eta, orain direla urte batzuetatik, munduko biztanle naizelako”.\nOtsailaren erdi aldean Château-Gontier herrira heldu zen Paul. Frantzia ipar-mendebaldean, Mayenne eskualdean, kokatuta dagoen 15.000 biztanle inguruko herri txikia da. Bertan igaroko ditu hurrengo hamar hilabeteak EBZko boluntario proiektu batean parte hartzen.\nPaulek kontatu digu jada zein den bere eginkizuna proiektu honetan: “Era guztietako egoiliarrak dauden aterpetxe batean egiten dut lan. Batzuek arazo fisikoak dituzte, beste batzuek arazo psikikoak, seme-alabak oso gazte izan eta mantendu ezin dituzten bikoteak ere badaude, lan eta ikasi aldi berean egiten duten gazteak… Nik animazio taldean hartzen dut parte eta gure lana gazteen jarraipena egitea da, ikustea zelan doazen beraien arazoekin. Era berean, animazio taldeak hainbat ekintza ere antolatzen ditu, bai kanpoko ekintza, aterpetxearen barruan, bidaiak… gazteek zeregina eduki dezaten edo beraien aisialdiaz disfrutatu dezaten”.\nAste gutxi batzuk baino ez daramatza Frantzian, eta badoa gutxika-gutxika bere lagun taldea zabaltzen: “Momentuz ezer gutxi esan dezaket hemengo jendeaz, baina nire lan taldekoak oso atseginak dira, jende majoa, eta egia esateko oso ondo hartu naute. Kanpoko jende askorik ez dut oraindik ezagutzen, baina bai nire lan taldeko lagunen lagunak, eta horiekin ere oso ondo”.\nSeguru, laster, Paulen notizia gehiago izango dugula Château-Gontierretik (Frantzia).\nGazteaukera\t2011-05-09T10:53:34+01:00\t2007/10/16|Boluntarioak, Guztiak|Iruzkin bat


«Yetia aspaldi bizi izan zen, eta hori frogatzen duen aztarnaren bat ekarriko dut» | El Correo\nZurekin«Yetia aspaldi bizi izan zen, eta hori frogatzen duen aztarnaren bat ekarriko dut»\n«Yetia aspaldi bizi izan zen, eta hori frogatzen duen aztarnaren bat ekarriko dut»\nJean-Louis Maurette idazlea izaki ezezaguna aurkitzeko xedearekin Kaukasoko mendietara espedizioa prestatzen ari da\nTintinen komikietan, umeentzako ipuinetan edota ahoz-aho zabaltzen diren kondairetan maiz entzun dira Yeti izeneko izakiaren istorioak. Animalia magikotzat du gizartearen gehiengoak, baina badaude benetan existitu dela uste duten herritar batzuk ere. Hauetako bat da Jean-Louis Maurette idazlea. Kaukasoko mendietan Yetia ikusi zutenen adierazpenak asko omen direla eta, izakia benetan bizi izan zen aztarnaren bat aurkitzeko asmoz laugarren espedizioa prestatzen ari da.\nBaieztapen zientifikoei dagokienez, bi hankatan dabilen animalia handi eta iletsua zinean eta marrazkidun ipuinetan baino ez dago ikusgai. Izan ere, sinesmen herrikoiengatik ezagun egindako izakia da. Baina Maurette ez dator bat. «Kaukasoko herritar bat hartza identifikatzeko gai ez dela adierazten duen orok ez da inoiz mendi haietatik ibili», baieztatu du ziur. Idazlea, 'Almasty' delakoaren bila dabil, Tintinen abenturetan agertzen den Yetia, hain zuzen ere.\nKaukasoko herritarrekin hitz egin ostean, Almasty-a izaki mitologikoa baino gehiago dela konturatu zen. Inguruko bizilagunengan aztarna handia utzi zuen benetako animali bat izan zela uste du. 2014. urtean eskualde hartara bideratu zuen bere lehendabiziko espedizioa. Gouamkako udalerrian, Pchekha ibaiaren ertzean bizi ziren herritarrek «lotsarik gabe komentatzen zituzten Almasty-aren inguruko istorioak». Gehienek ez omen dute inoiz ikusi, baina beraien arbasoek sarri topatzen zuten.\nMauretten aburuz, Yetia desagertu egin da, baina antzina batean benetan existitzen dela sinesten du. «Almasty-a Kaukasoan bizi izan zen, eta ziur nago hori frogatzen duen aztarnaren bat edo beste aurkitzeko gai naizela». Izan ere, egun harro erakusten du 2014ean Kaukason aurkitutako 46 zentimetroko oinatzaren argazkia. «Bere tamaina izugarria da, eta gainera antzinako herritarrak ez ziren oinutsik ibiltzen. Beraz, ezohikoa den zerbaiten aurrean gaude».\nLaugarren espedizio honetan ere bakarrik joateko asmoa du, zarata gutxi egiteko asmoz. Kasu honetan, Kazajistan ingurura abiatuko da Almasty-aren aztarnak aurkitu eta argazkiak ateratzera. Diru nahikoa eukiko balu, Maurette-i Kaukasoan bulego bat izatea gustatuko litzaioke, bertan adierazpenak batu eta argazkilari adituekin behar bezalako espedizioak antolatzeko.\nHenri Michaux eta Alberto Giacomettiren erakusketak izango dira Guggenheimen 2018an Arrotz eta hotz


Gobernuak klima-aldaketaren aurkako protokoloa sinatzea proposatu die autonomiei | Consumer\nGobernuak klima-aldaketaren aurkako protokoloa sinatzea proposatu die autonomiei\nEspainiako estrategiak prestazio handiko trenbide-sarea garatzeko apustua egin du\nGobernuak gaur proposatuko die autonomia-erkidegoei lankidetza-protokolo bat sinatzeko, klima-aldaketaren aurkako borroka eta fenomeno global horrek eragindako ondorioetara egokitzeko hartu beharreko neurriak koordinatzeko. Proposamena Klimaren Kontseilu Nazionalaren bileran aurkeztuko da, eta bertan Klima Aldaketaren eta Energia Garbiaren Espainiako Estrategiaren lehen zirriborroa aztertuko da.\nProiektu horren bidez, prestazio handiko trenbide-sare bat garatu nahi da, merkantzien lurreko garraioa ordezteko “itsasoko autobideak” sortu, garraio-flotetan ibilgailu garbiak erabili edo ikatzezko etxeko galdarak ordeztu.\nGainera, gehiegizko energia-kontsumoak disuatzeko proposatu du, tarifa elektrikoan tarte batzuk ezarriz (zenbat eta gehiago gastatu, orduan eta garestiagoa), eta enpresetan energiaren kostuei eta teknologia eraginkorragoak eskuratzeari buruzko informazio-kanpainak sustatzea.\nAraudien erreformetan fiskalitate “berdeko” elementuak sartzearen eta figura fiskal berriak sartzeko aukeraren alde ere egiten du Estrategiak. Garraioei dagokienez, prestazio handiko trenbide-sarearen alde egiten du Gobernuak, bai pertsonentzat, bai salgaientzat, eta biztanleriaren %90 sarera konektatutako estazio batetik 50 kilometro baino gutxiagora egotearen alde.\nHalaber, arkitektura bioklimatikoaren aldeko apustua egin du, kontsumoa murriztuko duten irtenbideekin; garraio-azpiegituretan kontsumo txikiko argiztapen-elementuak instalatzearen aldekoa, eta ibilgailu garbiak erabiltzearen aldekoa, hiri-garraioko flotetan, aireportuetan edo administrazioen parke mugikorretan.\nIbilgailu pribatuari dagokionez, autoen okupazio-indize handiagoak sustatzeko beharra dago Estrategian, adibidez, okupazio handiko ibilgailuentzat errei gehiago jartzea eta matrikulazio-zergan ingurumen-irizpideak sartzea, sortzen duten kutsaduraren arabera zergapetzeko.\nEtxebizitza-sektoreari dagokionez, eraikinen eraginkortasun energetikoa hobetzea, energia berriztagarriak sustatzea eta eraikin publikoetan programa “eredugarriak” garatzea azpimarratzen da, eta etxeko ikatz-galdaren ordez pixkanaka jartzea proposatzen da, 2012an erabat desagertu arte.\nNekazaritza- eta abeltzaintza-sektorean, Gobernuak ongarri mineral eta fitosanitarioak eta ongarri nitrogenatuak murriztea proposatuko du, baita labore energetikoetarako azalera handitzea eta ekoizpen ekologikoa sustatzea ere.\nEnergiaren arloan, Estrategia Nazionalak helburu hau ezarri du: bioerregaiak garraioak 2020an kontsumitzen duen erregaiaren %10 izatea eta energia berriztagarriak lehia-egoeran egotea erregai fosilen aldean 2010ean.\naldaketa klimatiko protokolo


Getxo - ZER IKUSI - Fidel Iturria – Nekroturismoa Getxon\nHasiera ZER IKUSI Fidel Iturria – Nekroturismoa Getxon\nFidel Iturria – Nekroturismoa Getxon\nFidel Iturria udal arkitektoak egin du Karmengo Ama hilerriaren konposizio gehiena espazioan, Basagoiti Arteta familiari dagokion hilerriko kapera berezienarekin batera.\nSenti itzazu hilerri honen artea, bakea eta edertasuna. Izan ere, probintziako hileta-artearen adibide bikainetako batzuk ditu. Egin ibilbidea lasaitasunez, baliteke beren hildakoak bisitatzera doazen senitartekoekin topatzea.\nBere kokapen ikusgarriak kostaldean “itsas hilerrien” tipologian sartzen du , Bermeo edo Lekeitiokoaren antzera... Spoiler: ilunabarrak bertan hartzen bazaitu baliteke esperientzia zeruko bihurtzea.\nIbilbide honen bitartez hilerria nola diseinatu zen ezagutuko duzu, Getxoko itzal handiko familia batzuen arbasoak ezagutuko dituzu eta hileta-eraikuntzek eskaintzen duten espiritualtasunez inguratuko zara .\nAusartu zaitez “nekroturismoarekin”, Bilbo, Paris, Viena, Erroma, Bartzelona edo Praga bezalako tokietan goranzko joera!\nFIDEL ITURRIA (1860-1922)\nBere jaioterria Tolosa (Gipuzkoa) izan zen. Bertan emandako haurtzaroan, eraikuntzaren inguruan interes handia zuen bere aita, igeltseroa, ikusten zuenean. Arkatz, angelu-garraiagailu eta paralexaren artean pentsatzen zuena gauzatzearen nahiak errealitate bihurtu ziren 1887. urtean, Madrilgo Arkitektura Eskolan titulua lortu baitzuen.\nFidel arkitekturaren urrezko garaiaren kide izan zen 'Zabalgunearen Lehenengo Belaunaldiaren’ bitartez. Hori arkitektoen multzo aparta zen eta honakoak aurki zitezkeen: Basterra, Acebal, Ibarreche, Picaza, Achúcarro, Goiri, Edesio de Garamendi, Achúcarro, Smith, Rucabado, Camiña... Nolanahi ere, beren karrera beste izen handiko arkitekto batekin elkarturik garatu zuten: Antonio Gaudí Cornet.\nArkitekto gipuzkoarrak bere ibilbidearen zati bat Bilboko Deustuko auzoan egin zuen, elizbarrutiko arkitekto gisa. Dena den, bere proiekturik gorenena Bilboko Sozietate Filarmonikoa (1904) izan zen.\nUrtean 3.000 pezetaren (gutxi gorabehera 18 euro) truke, 1901. urtean Getxoko udal-arkitekto izendatu zuten, nahiz eta jada bitarteko moduan jardun. 1900 urteaz gero, Karmengo Ama hilerria egiteko proiektuaren buru izan zen eta emaitza 1908. urteko udaberrian inauguratu zuten. Gainera, bereak omen dira hilerriko kaperarik ikusgarrienak: Basagoiti Arteta familiarena eta Serapia Múgicarena.\n1917. urtean Fidel Iturriak udal-arkitektoaren karguan baja eskatu zuen, gaixo zegoelako eta bere ordez J. Ignacio Smith Ibarra hasi zen. 1922. urtean hil zen, baina bere arrastoak Getxon eta, bereziki, beste eskutik ezagutuko dugun toki mistiko honetan utzi zituen.\n1. Karmengo Amaren hilerria (1908).\nXIX. mendearen amaierako hazkuntza ekonomikoaren ondorioz sortu zen. Lurperatze-sistemak ardatz nagusian zehar banatzen dira eta alegorikoki jaiotza (sarbidea) eta heriotza (kapera) elkartzen ditu. Horrez gain, bigarren mailako bi bide daude.\n2. Galdiz eta Hormaechea familiaren kapera (1909).\nBernardino Hormaecheak sustatu ondoren, hileta-kapera handi hau Mario Camiñaren lana da. Fatxadek konnotazio egiptoarrak dituzte eta Valentziako alikatatu polikromoa bakarra da hilerrian.\n3. Sota familiaren hileta-kripta (1919).\nLegarrezko estalkiaren azpian gizartearen eta politikaren ikuspegitik oso familia garrantzitsuaren gorpuak gordeta daude. Izen handieneko kidea Ramón de la Sota (“Sota Aznar” ontzi-konpainiaren sortzailea) da.\n4. Sangroniz familiaren kapera (1912).\nSangroniz familia Sangronizko dorrearen jaurerritik (Sondika) dator. Panteoia oinplano laukizuzeneko tenplete neogotikoak osatzen du. Hiru nabe ageri dira eta neska baten hilobia aurki daiteke.\n5. Earle familiaren panteoia (1927).\nEdward Kenneth Lutton (EKL) metalaren enpresaburu azpimarragarriari dagokio. Egilea Ángel Libano arkitektoa da eta eskulturak Cossio-Molinari dagozkio.\n6. Serapia Mujicaren kapera (1917).\nSerapia Mujica Iturriaga José Ramón Arecheta Getxoko alkate eta merkatariarekin ezkondu zen. Fidel Iturriaren lana da eta barruan Errukiñeren marmolezko eskultura dago\n7. Aldecoa Arias familiaren panteoia (1919).\nTenplete erromatarra azpimarra daiteke. Idulki erdi zirkularrak eratzen du eta gainean bost zutabeko kolomadia ageri da, loreek betiko bizia adierazten dute.\n8. Inchaurtieta familiaren panteoia (1908 inguru).\nMarmolez egina dago. Hegalak zabalduak dituen aingeruaren irudia da. Idulkiak eusten du eta alde bakoitzean apaingarriak aurkituko dira: frontoi txiki kurbatuak, erramu koroak eta angeluetan zutabetxoak.\n9. Emilio Basagoitiren familiaren panteoia (1918).\nHileta-artearen adierazle hunkigarria da, Miguel García Salazar eskultorearen garrantzitsuena, alegia. Ildo horri eutsiz, Euskadiko hileta-eskultura nabarmenetarikoa da.\n10. Hilerriko kapera (1904).\nArdatz nagusiaren (cardoa) amaieran kokatzen da; oinplano laukizuzena eta traza neogotikoa du. Aurretik harmailadia ageri da eta fatxadak koloreen ikuspegitik kareharri gris eta urrezko hareharrizko harlanduarekin jolasten du.\n11. Astorqui Zavala familiaren kapera (1923).\nCarolina Mandaluniz Zavalaren alargunak eskatu zion Manuel Camarón arkitektoari. Oinplano karratua du eta estalkia definitzeko kupula tronkopiramidala erabili da eta aingeruaren irudiarekin bukatu dute.\n12. Salvadora Cortina panteoia (1914).\nPanteoi eszenikoa; kobazulo batek osatzen du eta barruan hilobi-harria ageri da. Sarrera aingeruak babesten du eta bertarantz doaz hiru Andre Mariak. Miguel García de Salazarrek egin zuen.\n13. Diliz familiaren panteoia (1914).\nHau ere Miguel García Salazarrek egin zuen. Emakume erregutzailea irudikatzen du. Arroketan hondartuta ageri den itsasontziaren brankan kokatuta dago eta gurutzea estutzen du, itsasoari aurre egin eta zerua begiratzen duen bitartean.\n14. García de Salazar familiaren panteoia (1908).\nManuel Camarón arkitektoak diseinatu ostean, Miguel García de Salazarrek bere panteoia landu zuen. Zokaloak osatzen du. Oinarri atiko eta fuste ildaskatuarekin hiru zutabe kokatzen dira, altuera desberdinetan moztuak.\n15. Valle familiaren panteoia (1918)\nDinamismo handiko eskultura, Garcia de Salazarren lana. Aingeru babeslea irudikatzen da. Arrokan igota, errauts-kutxa zaintzen ari da eta mehatxatzeko mailu handiari eusten dio.\n16. Venancio Echevarria panteoia (1943).\nVenancio Echevarria Vizcaya bankuko kontseiluaren buru eta Getxoko zinegotzi nahiz alkateorde izan zen. Panteoia Quintín de Torre eskultorearena da eta bere interesa kareharrizko erliebean oinarritzen .\n17. Echevarrieta familiaren kripta (1925)\nFrancisco Durrio eskultorearen eta Ricardo Bastida arkitektoaren ekarpenekin, Horacio Echevarrietak (usadio politikoko enpresarien familia) egin zuen diseinua. Kriptak mosaiko erromatar ikusgarria du.\n18. Basagoiti Arteta familiaren kapera (1909).\nFidel Iturriak diseinatuta, orain arte iritsi den enpresaburuen eta politikarien dinastia babesten du. Kapera Euskadiko hileta-arkitektura neogotikoaren adibide bikaina da.\nHeriotzari lotutakoa ederra izan al daiteke?\nBiziaren amaierarekin gure erlazioa ez zen beti urruna eta misteriotsua izan. Lurperatzeko errituarekin ohitura batzuk adin batera iritsi direnei hurbilak eta maiteak suertatzen zaizkie eta, aldi berean, gazteentzat zaharkituak eta ilunak dira. Izan ere, euskal tradizioan bizi-segida oso-osorik etxean gertatzen zen XIII.-XIV. mendera arte. Garai hartan orokortu ziren Euskadin lurperatzeak elizen barruan.\nHilerriak, modernotasunaren eta osasungarritasunaren lekukoak.\nBizkaian XIX. mendearen erdira arte ez dago hilerririk eta hiribildu handiak hasi ziren lehenengo urratsa ematen: Bilbo, Durango eta Bermeo. Toki horiek arau zehatzak bete behar zituzten: hirigunetik kanpo egotea, altueran eta toki aireztatuan ipintzea, haize nagusien aurka, ur-korronteetatik urrun... hau da, higienearen kontzeptuaren bila zebiltzan. Getxon, halako espazioaren beharra XX. mendearen hasieran sortu zen, Algortako hilerria erabat asea baitzegoen.\n“Espainiako gripea (1918)”.\nI. Mundu Gerraren ondoren, “Espainiako gripea” izeneko birusak jotzen jarraitu zuen eta Getxon 130 pertsona hil zen. Pandemia hari dagokionez, hilerrian Emilio Basagoitiren familiaren jabetzako panteoi bat dago eta bere emaztea kutsatu ostean, egun berean hil ziren. «Sed buenos vamos a dios, os esperamos en el cielo» inskripzioa bere seme eta alabarentzat da. Besarkatuta eta bizkarrez, bi emakume/musak zerurantz eramaten ari diren zerraldoari erreparatzen ari diote, aingeruak altueran deitzen duen bitartean.\nHilarri eta lauburuari buruz.\nInguruari erreparatuz gero, hilobi batzuen gainean hilarriak ikusiko ditugu. Euskal hilarriak, euskarri trapezoidalean kokatuak, disko itxurako hileta-monumentuak dira. Azalera zirkularrean sinbolo desberdinak grabatzen ziren, ohiz lauburua. Lauburua ('cuatro cabezas', gaztelaniaz) deritza beso kurbatuen gurutzeari. Usadioz, zorte onaren seinale eta zorigaitzaren eragina uxatzen duen eguzkia da.\nErroman trebatutako Algortako eskultorea.\nMiguel García de Salazar (1877-1959) Algortako auzoan jaio zen. Arte eta Lanbideen Bilboko eskolako ikaslea izan zen eta Bizkaiko Foru Aldundiak Erroman ikasteko beka eman zion. Zehazki, hilerri honetan 5 panteoitan esku hartu zuen. Dena den, udalerrian bere lanik azpimarragarriena Churrucari monumentua da. Nolanahi ere, horretaz askoz gehiago jakingo duzu deapieren Evaristo de Churruca ibilbidea egiten duzunean.


Irekia Eusko Jaurlaritza - Gobierno Vasco :: Tapia: Trantsizio Ekologikoaren Legea Automobilgintza sektorearekin adostasunean egin behar da\nTapia: Trantsizio Ekologikoaren Legea…\n<img src="https://www.irekia.euskadi.eus/uploads/cover_photos/50297/original/arantxa_tapia_entrevista.jpg" style="max-width:100%" alt="" />\nElkarrizketa Euskadi Irratiko Faktoria saioan:\nGauzak egin daitezke legez edo dekretuz. Estatu osorako eta enpreseentzat inportanteak dira energiaren gaiak. Joko zelai batean jokatzen dute europarrek baino okerrago. Borondatea badago egin daiteke.\nBeste kontu bat da legea. Sektorearekin kontatu behar da. Automozio sektorearekin aztertu behar da gaia; auto elektriko horiek nora entxufatu, inbertsioak egin behar dira . Zama garraioek, itsasontziek gasa erabiliko dute. Nahiz eta legea ez egon lan hori aurreratuta egongo da.\nNik aipatu nuen asko zentratzen ari garela fosiletan, saiatu behar dugu isurketak ez egoten. Ados. C02 isurketak ez egotea nahi dugu. Isurketarik gabekoa, baina edozein teknologia izan daiteke. Dagoeneko gure errepideetan dauden autoen isurketa maila da zaharrak direlako. Zergatik ez horiek berritzeko politika bat egin. Preparatu automozio-sektorea eta ez subentzioekin. Egun batetik bestera ezin dira aldaketak egin\nEz ginen sartu epea egokia den ala ez eztabaidatzeko. C02 isurketa ez egoteko nola egingo dugu gure sektorea prestatzeko. Euskadin eragin handia izango du. Izugarrizko sektorea dugu. Zer berrikuntza sartu behar dira. Sare elektrikoa prestatu behar dugu. Nork fabrikatuko ditu bateriak. Metala berezia behar dute. Teknologia horri nola aurre egin... Ordenatu dezagun hau guztia eta segurtasuna eman.\nC02rik diesel motorra aipatu zenuen. Nola da posible konbustioa C02 gabe?\nBadago ikerketa bat lantzen diesel motorra C02 gabe. Zergatik diesel ez eta gasolina bai? Gasolina gehiago kontsumitzen dugu kilometroko eta horiek ere C02 botatzen dute. Kontuak ateratzean … kontutan izan dezagun C02\nEuskal enpresak ari dira aurre egiteko moduan, gure enpresak ez dira fabrikatzaile baina hornitzaileak asko ditugu eta prestatzen ari dira. Bateriaren gaia oso inportantea da birziklatu egin behar da. Hori lantzen ari da baina denbora behar da.\nBestetik, auto elektrikoak besteak baino garestiagoak dira gaur egun. Gaitasuna duenak erosiko du baina gaitasun ekonomiko gutxiago duenak … hori kontutan izan behar da.\nEUSKADI_IRRATIA.mp3 behera kargatu (3 MB)\narantxa_tapia_entrevista.jpg 3 MB (jpg)


ABBA HOTELES, SA entitateak (identifikazio-fiskala: A-31667637; helbidea: Azella kalea, 1; webgunea: www.abbahoteles2.com; emaila: r.regas@abbahoteles.com) zera jakinarazten dio webgune honen erabiltzaileari: Informazio Gizartearen eta Merkataritza Elektronikoaren Zerbitzuei buruzko 34/2002 Legeko (uztailaren 11koa) 22.2 artikuluarekin bat etorriz, cookie propioak eta besterenak erabiltzen ditugula, esperientzia eta zerbitzu hobeak eskaintzeko. Gure zerbitzuak erabiltzean edo gure webgunean nabigatzean berariaz onartzen duzu cookiez egiten dugun erabilera. Dena den, erabiltzaileak cookieak sortzea galarazi eta haiek ezabatu ditzake, bere nabigatzailean dagokion aukera hautatuz. Zure nabigatzailean cookien erabilera blokeatuz gero, gerta liteke gure webguneko funtzionalitate edo zerbitzu batzuk erabilgarri ez egotea.\nA) Cookie propioak hauek dira: erabiltzailearen ekipo terminalera bidaltzen direnak editoreak berak kudeatutako ekipo edo domeinu batetik, erabiltzaileari eskatutako zerbitzua emateko.\nWebguneetatik deskargatzen diren fitxategiak dira cookieak. Webgune batzuek nabigatzailera bidaltzen dituzte eta erabiltzailearen terminalean (ordenagailu pertsonalean, telefono mugikorrean, tabletan, etab.) gordetzen dira. Fitxategi horien bidez webguneek informazioa gogoratu dezakete (erabilitako hizkuntza, aukera lehenetsiak) erabiltzaileen aurreko bisitei buruz eta, horrela, webgunearen edukia jasotako informazioaren arabera pertsonalizatu eta webgunea erabilerrazagoa gertatzen da.\nWebgune honetan nabigatzean erabiltzaileak onartu egiten du bere terminalean cookieak instalatu daitezkeela. Cookie horiek informazioa ematen digute honako xehetasun hauei buruz:\nWebgunearen erabilerari buruzko informazio estatistikoa\nErabiltzailearen logina, saioa webgunean aktibo mantentzeko\nGailu mugikorretatik sartzean lehenetsitako webgune-formatua.\nWebguneko zerbitzuetan egindako azken bilaketak eta zerbitzuotako pertsonalizazio-datuak.\nErabiltzaileak parte hartu duen inkestei buruzko informazioa.\nSare sozialetako konexioari buruzko datuak, Facebookeko edo Twitterreko kontu batekin sartzen diren erabiltzaileen kasuan.\nWebgune honek saioko cookieak eta cookie iraunkorrak erabiltzen ditu. Saioko cookiek erabiltzailea webgunean dabilen bitartean baino ez ditu gordetzen datuak. Cookie iraunkorrek, berriz, datuak terminalean gordetzen dituzte, saio batean baino gehiagotan erabiltzeko. Erabiltzaileak behin bakarrik eskatutako zerbitzua emateko gordetzea komeni den informazioa gordetzeko erabiltzen dira.\nCookien bidez eskuratutako datuei emango zaien erabileraren arabera, era hauetako cookieak erabil ditzake webgune honek:\n1- Cookie teknikoak: cookie hauen bidez webgune, plataforma eta aplikazioetan nabigatu daitezke erabiltzaileak eta bertako aukera eta zerbitzuak erabil ditzakete (adibidez: datuen trafiko eta komunikazioa kontrolatzea, saioa identifikatzea, sarrera mugatuko eremuetan sartzea, eskaera bat osatzen duten elementuak gogoratzea, eskari bat erosteko prozesua egitea, ekitaldi batean izena emateko edo parte hartzeko eskaera egitea, nabigatu bitartean segurtasun-elementuak erabiltzea, edukiak gordetzea bideoak edo soinua zabaltzeko edo sare sozialen bidez edukiak partekatzeko).\n2- Pertsonalizazio-cookieak: cookie hauen bidez terminalean aldez aurretik finkatutako irizpide zehatz batzuekin bat etorriz sartzen dira erabiltzaileak zerbitzuan. Irizpide horiek hauek dira, besteak beste: hizkuntza, zerbitzura sartzeko erabilitako nabigatzaile mota, zerbitzura sartzen deneko erregioaren konfigurazioa, terminalaren geolokalizazioa eta zerbitzura sartzen den erregioari dagokion konfigurazioa.\n3- Publizitaterako cookieak: editoreak eskatutako zerbitzua ematen dueneko webgune, aplikazio edo plataforman txertatutako publizitate-espazioak modurik eraginkorrenean (editatutako edukia edo iragarkiak erakusteko maiztasuna) kudeatzeko erabiltzen diren cookieak dira hauek.\nJokamoldeari lotutako publizitaterako cookieak.\n4- Jokamoldeari lotutako publizitaterako cookieak: eskatutako zerbitzuak ematen dituen webgune, aplikazio edo plataforma batean editoreak jarri dituen publizitate-espazioak modurik ahalik eraginkorrenean kudeatzeko aukera ematen duten cookieak dira. Erabiltzaileen nabigazio-ohiturak etengabe behatuz haien jokamoldeari buruzko informazioa gordetzen dute cookie hauek. Informazio horrekin erabiltzaile-profil zehatz bat osatzen dute, profil horren araberako publizitatea erakusteko.\nAnalisi estatistikorako cookieak.\n5- Analisi estatistikorako cookieak:\n- Webguneetan erabiltzaileen jokamoldearen jarraipen eta analisia egiteko aukera ematen dutenak dira. Era honetako cookien bidez jasotako informazioa webgune, aplikazio eta plataformen jarduera neurtzeko eta gune horietako erabiltzaileen nabigazio-profilak egiteko erabiltzen dira, erabiltzaileek egindako erabilerei buruzko datuei jarraiki zerbitzua hobetzeko helburuz.\n- Besteren cookieak\nB) Besteren cookieak: editoreak kudeatzen ez duen ekipo edo domeinu batetik ez baizik eta cookien bidez jasotako datuak tratatzen dituen beste entitate batetik erabiltzailearen terminalera erabiltzen direnak dira. Zenbait webgunetan besteren cookieak instalatu daitezke eskainitako zerbitzuak kudeatu eta hobetzeko, esate baterako, Google Analytics-en eta Comscore-ren zerbitzu estatistikoak.\nabba Hoteles-ek jarraian zehazten diren cookieak erabiltzen ditu webgune honetan:\nGeure cookie propioa: JSESSIONID Informazioa: Iraupena Saioko cookiea. Nabigatzailea ixtean ezabatu egiten da cookie hau. Xedea: saio bat (webgunerako bisita bat) identifikatzeko beharrezko elementu teknikoa Ez du erabiltzaileari buruzko informazio pertsonalik jasotzen.\nGoogle-ren cookiea: __ga Informazioa: Analisi estatistikorako cookieak. Iraungipena: sortu edo eguneratu zenetik 2 urtera. Deskribapena: (Google). Cookie honen bidez webgunean nabigatzen diren erabiltzaileak bereiz daitezke, haien nortasuna inolaz ere jakin gabe.\nNola kudeatu cookieak nabigatzailean?\nBere ekipoan instalatutako cookieak baimendu, blokeatu eta ezabatzeko aukera dauka erabiltzaileak, bere terminalean instalatutako nabigatzaileko aukerak konfiguratuz:\nNola kudeatu cookieak PC ordenagailuetan.\nGure webguneko cookieak baimendu nahi badituzu jarraibide hauek bete behar dituzu:\nNabigatzailea irekitzean sakatu “Tresnak” goiko aldean eta hautatu “Aukerak” fitxa\nAukeren barruan sakatu “Pribatutasuna”.\nMarkatu “Baimendu cookien kudeaketa”.\nMicrosoft Internet Explorer 6.0, 7. 0, 8. 0, 9. 0\nNabigatzailea irekitzean sakatu “Tresnak” goiko aldean eta hautatu “Aukerak” fitxa.\nBerrikusi “Pribatutasuna” fitxa, erdi-mailako edo behe-mailako segurtasun-maila batean konfiguratuta dagoela ziurtatzeko.\nInterneteko konfigurazioa ez bada erdi-mailakoa cookieak blokeatzen ariko dira.\nHautatu “Pribatutasuna” ikonoa.\nSakatu cookietan eta markatu: “utzi cookieak instalatzen”.\nSakatu “Segurtasuna” fitxa eta begiratu “Blokeatu besteren cookien sarbidea” aukera markatuta ote dagoen.\nCookieen instalazioa Mac-en\nMac bat baldin badaukazu eta gure cookieak zure ordenagailuan instalatzen utzi nahi baduzu, jarraibide hauek bete behar dituzu:\nMicrosoft Internet Explorer 5.0 OSX-n\nSartu “Explorer”-en eta aukeratu “Lehentasunak” nabigazio-barran.\nBeherantz jaitsi “Cookieak” ikusi arte, jasotako fitxategien azpian.\nMarkatu “Ez berriro galdetu”.\nSartu “Safari”-n eta aukeratu “Lehentasunak” nabigazio-barran.\nKlik egin “Segurtasuna” fitxan eta markatu “Cookieak onartu” aukera.\nHautatu “Orain nabigatzen ari naizen webgunetik bakarrik” aukera.\nMozilla eta Netscape OSX-n.\nSartu “Mozilla”-n edo “Netscape”-n eta zure nabigatzailearen goiko aldean markatu “Lehentasunak” aukera\nBeherantz jaitsi “Cookieak” ikusi arte, “Pribatutasuna eta segurtasuna”-ren azpian.\nMarkatu “Orain nabigatzen ari naizen webgunetik bakarrik baimendu cookien sarbidea”\nSartu “Opera”-n eta hautatu “Menua” eta “ Doikuntzak” nabigazio-barran.\nHautatu “Lehentasunak” eta sakatu “Aurreratua” fitxa.\nMarkatu “Cookieak onartu” aukera. Zure nabigatzailean cookien erabilera blokeatuz gero, gerta liteke gure webguneko funtzionalitate edo zerbitzu batzuk erabilgarri ez egotea.\nNabigatzaile batzuetan cookieak webguneka kudeatzeko aukera dago. Horrek pribatutasunaren kontrol zehatzagoa eskaintzen du, fidagarriak iruditzen zaizkigunak ez beste webgune guztietako cookieak ezgaitzeko aukera ematen baitu.


Gernikan da txokolatezko 'Guernica' - Zarautz - Zarauzkohitza.eus\nJulene Frantzesena 2021-04-25 14:04\nBihar, apirilak 26, beteko dira 84 urte Espainiako II. Errepublikaren kontra altxatutakoen aliatuek Gernika bonbardatu zutela. Sarraski hura oroituz, Pablo Picassok margotu zuen Guernica lanaren txokolatezko erreplika egin dute Euskal Gozogileak federazioko kideek, tartean Zarauzko Sayalero gozotegiko arduradunek. Gaur jarri dute ikusgai txokolatezko koadroa, Gernikan.\nBihar, apirilak 26, beteko dira 84 urte Espainiako II. Errepublikaren kontra altxatutakoen aliatuek, Alemania naziaren eta Italia faxistaren armadek, Gernika herria (Bizkaia) bonbardatu zutela. Sarraski hura irudikatuz Pablo Picassok margotu zuen Guernica lanaren txokolatezko erreplika egin dute Arabako, Gipuzkoako eta Bizkaiko gozogile artisauen Euskal Gozogileak federazioko kideek, tartean Zarauzko Sayalero gozotegiko arduradunak, eta dagoeneko Gernikan da lana.


barren.eus - 36ko gerran Zirardamendi inguruetan hildako gudariak omentzeko ekitaldia egin zuten domekan\nArgitaratua: 2015-09-21 11:30\n36ko gerran Zirardamendiko batailan hil ziren euskal gudariei omenaldia egin zieten atzo, hilak 20, senide eta erakundeek. Sabino Arana Fundazioak jakinarazi duenez, urtero egin nahi dute gudarien ahalegina eskertu eta oroitzeko ekitaldia, iraileko azken aurreko domekan.\nJose Landa eta Jose Maria Otxoa de Txintxetru gudariek frankismoko garaiko hainbat hamarkadatan 36ko gerran hildako lagunei omenaldia egin zieten modu bertsuan, gudarien familiarteko batzuek eta hainbat erakundetako kideek lore-eskaintza egin zieten atzo (irailak 20) Zirardamendin, 1952. urtean inguru horretan hil zituzten gudarien omenez jarritako gurutzean.\nAiastiatik abiatu eta fronteko leku horretara joan ziren gudarien senitartekoak eta agintariak, besteak beste, Elgoibarko alkate Ane Beitia; Bildu eta EAJ-PNVko zinegotziak; Elgoibar1936 elkarteko Iñaki Odriozola; eta Sabino Arana Fundazioko zuzendari Irune Zuluaga.\n1936ko irailaren 25an hamalau euskal gudari hil zituzten Zirardamendiko frontean, Mola jeneralaren tropen kontrako liskarretan: José Txintxurreta, Paulino Beraza, Juan Zabala, Blas Larrazeleta, Ambrosio Etxebarria, Felipe Elorriaga, Sabin Atutxa, Emeterio Llavori, Eusebio Gaubeka, Juan Agirre, Imanol Etxebarria, Marcelino Gandarias, Miguel Palacio eta Félix Arbulu.\n"Gudari horien balentria heroikoak frankisten konkista atzeratu zuen eta, horri esker, lehen Eusko Jaurlaritza eratu zen Gernikan ", nabarmendu du Sabino Arana Fundazioak ohar batean.\nUrtero irailaren azken aurreko igandean antolatu nahi izango luketen ekitaldi honen bidez, antolatzaileek gogorarazi nahi izan dute euskal soldadu gazte horien ahalegina eta azpimarratu nahi izan dute memoria historikoa “funtsezko” bidea dela elkarbizitza eta adiskidetzea sustatzeko.


'Zinemaldia 70: historia posible guztiak' proiektuaren hirugarren programa publikoak Zinemaldiaren lehen hamarkadetan emakumeak irudikatzeko eta ezkutatzeko erabilitako mekanismoak aztertuko ditu - Kulturklik\n'Zinemaldia 70: historia posible guztiak' proiektuaren hirugarren programa publikoak Zinemaldiaren lehen hamarkadetan emakumeak irudikatzeko eta ezkutatzeko erabilitako mekanismoak aztertuko ditu\nAbenduaren 4an, Kontatzeko beste modu bat: emakumeen presentziak, absentziak eta irudikapenak Donostia Zinemaldian (1953-1978)’ jardunaldia egingo da Tabakaleran; zenbait hitzaldi egingo dira eta film bat proiektatuko da\nElías Querejeta Zine Eskolako ikerketa-taldeak jaialdiaren historia bisuala aztertu du Zinemaldiaren artxiboan eta Kutxateka bilduman gordetako argazkien bidez\nZinemaldia 70: historia posible guztiak ikerketa-proiektuko hirugarren programa publikoak Zinemaldiaren historiako lehen hiru hamarkadetan emakumeak irudikatzeko eta ezkutatzeko erabilitako mekanismoak aztertuko ditu. Kontatzeko beste modu bat: emakumeen presentziak, absentziak eta irudikapenak Donostia Zinemaldian (1953-1978) izenburupean, abenduaren 4an (larunbata) izango da hitzordua, Tabakalerako zinema-aretoan, eta zenbait hitzaldi eta Kilenc Hónap / Bederatzi hilabete (Márta Mészáros, 1976) filmaren proiekzioa eskainiko dira.\nZinemaldiak eta Elías Querejeta Zine Eskolak antolatu dute jardunaldia, Estatuko Loteriak eta Apustuak erakundearen babesletzarekin. Zinemaldia 70 proiektuak Tabakalera Kultura Garaikidearen Nazioarteko Zentroaren, Euskadiko Filmategiaren eta Kutxa Fundazioaren lankidetza dauka, eta helburu du Zinemaldiaren artxibo bizi bat sortzea. Lehen fasea 2022an, 70. edizioan, amaituko da.


Getxon kirolariak gara – Egizu elkartea\nGetxon kirolariak gara\nKirolzaleak eta kirolariak gara herri honetan, eta gauza guztiak bezala euskaraz egin nahi dugu kirolean. Horregatik ekartzen dizugu Kirola euskaraz gida.\nGehitu Kirolera egitasmoak herriko kirol elkarteetan euskara sustatzen du, euren kanpo zein barne komunikazioetan euskararen presentzia areagotzeko asmoz. Ekimen hau Bizarra Lepoan euskara elkarteak egiten du Getxoko Udalarekin batera.\nZure senitartekoren batek, lagunen batek edo zuk zeuk kirola Getxoko elkarteren batean praktikatzeko asmoa baldin baduzu, Getxoko kirol elkarteetan KIROLA EUSKARAZ egiteko gida duzu. Animo eta GEHItu kirolera!\nEgizu Getxo Euskaldun elkartea2008-10-14T12:51:24+02:002008-10-14|kirola euskaraz|0 Comments


Ibon Etxeberria - Irutxuloko Hitza : Irutxuloko Hitza\nBeste mundu bat posible dela sinisten duen donostiarra. Ogibidez fisioterapeuta naiz, eta zaletasunez kirolari naiz. Kirol zein osasun aholkuak emango ditut, beti ere neure sentimendu eta bizipenetatik abiatuta.\nZUETAKO ASKOK GALDETU IZAN DIDAZUE LUZATZE-ARIKETEI BURUZ: Ibon onak al dira luzatze-ariketak? Korrika egin baino lehen luzaketa egin behar da? Eta ondoren? Oso zabalduta dago jendearen, eta batez ere...\nGaurkoan gaitz asko ekiditzeko helburuarekin kontrol motorraren inguruan hitzegingo dizuet.\nMinaren inguruan irakurtzen ari nintzelarik Donna Apellanizen artikulu interesgarri hau topatu dut.\nGuztiok ondo dakigu zer den, noizbait sentitu baitugu. Baina, nola definituko zenuke?\nKaixo, berriro ere, Irutxuloko Hitzako irakurle hori.


25.000 kontsumo bonu kaleratuko ditu Barakaldok - Deia\ndeia.eus | barakaldo 13.10.2021 | 15:44\nKoronabirusaren pandemiak udalerriko establezimenduei eragindako kalte ekonomikoak gutxitzeko asmoz, Barakaldoko Udalak 'Barakaldo Kontsumo Bonoa' kanpaina jarri zuen martxan. Bada, orain, kanpaina horren bigarren fasea jarriko da martxan, non 25.000 bonu baino gehiago jarriko diren salgai. Hala, ostegun honetatik aurrera, hilak 14, ekimenean parte hartu nahi duten establezimenduek izena eman ahal izango dute.\n"Une honetan, badirudi normaltasunera itzultzen ari garela, garrantzitsua da baliagarriak izan direla erakutsi duten ekimenak mantentzea", adierazi du David Solla Barakaldoko Udaleko Ekonomia Sustatzeko zinegotziak kanpainaren aurkezpenean. "Barakaldo Kontsumo Bonoa, hain zuzen ere, tresna eraginkorrenetako bat izan da tokiko kontsumoa sustatzeko eta gure enpresa txikiei zein kontsumitzaileei mesede egiteko".\nBarakaldoko kontsumo-bonuaren fase berri honen deialdia gaur argitaratuko da Inguralderen webgunean, eta, beraz, bihar irekiko da atxikitzeko epea interesa duten saltokientzat. Urriaren 14tik 18ra bitartean, eskabide-orria behar bezala beteta aurkeztu beharko dute, Udalaren Egoitza Elektronikoan eta www.inguralde.eus webgunean eskuragarri. Urriaren 25etik aurrera eta 26an eta 27an, kanpaina dinamizatzeko bonuak eta kitak Inguraldeko bulegoetan (Aldapa 3) eta elkarteek atxikitako establezimenduetarako dituzten egoitzetan jaso ahal izango dira. Egun horretatik aurrera, establezimenduek bonuak eskaini ahal izango dizkiete bezeroei, eta azaroaren 30era arte erabili ahal izango dituzte.\nKontsumorako bonuaren erabilera aurreko kanpainetan ezarritako arau berberen arabera arautuko da. Horrela, 15 euroko balio nominala duten txartelak jarriko dira berriro kontsumitzaileen eskura, eta herritarrek 10 euroan erosi ahal izango dituzte. Udalak, Inguralderen bitartez, gainerako 5 euroak bere gain hartzen ditu.\nKanpaina honen onuradun izan nahi dutenek lokalean bertan eskatu beharko dute bonua, erosketa edo kontsumoa egiteko unean, gehienez ere 4 tiket erosita erosketa bakoitzeko. Horrela, 40 euroko balioa duten txartelak lortu dituen pertsona batek 60 euroko balioa duen erosketa bat jasoko du.\n"Datuek erakutsi dute neurri honekin sektorean diru kopuru handia sartzeaz gain, zeharka 750.000 eurora irits daitekeela kanpainaren bi faseen artean », gogorarazi du Solla zinegotziak, « Udalerriaren eskaintza erakargarriagoa izatea eta herritarrak Barakaldon kontsumitzera animatuago sentitzea lortzen dugu".\nPARTE HARTZEN DUTEN LOKALEN ARTEKO BERDINTASUNEZKO BANAKETA\n25.000 bonuak berdintasun-irizpideari jarraituz banatuko dira atxikitako establezimenduen artean. Establezimendu horiek merkataritza, ostalaritza eta zerbitzuen sektorean garatu behar dute beren jarduera kanpainan izena eman ahal izateko.\n"Aurreko faseetan izandako esperientzia onaren ondoren, eta elkarteetatik jasotako jarraibideei erantzunez, bono-kontsumoa paperean soilik erabiliko da", adierazi du Sollak. "Era berean, lokalek beraiek eskainiko dizkiete bezeroei".\nBarakaldo Kontsumo bonoaren udazkeneko fasearekin batera, hedapen-kanpaina bat egingo da, eta, horren barruan, pertsonen joan-etorri handiko eremuetan azalpen-liburuxkak banatuko dira, kartelak jarriko dira eta iragarkiak jarriko dira prentsan eta sare sozialetan. Gainera, atxikitako establezimendu guztiak kartel espezifikoen bidez identifikatuko dira. Halaber, parte hartzen duten establezimenduen zerrenda Google Maps-en mapa batean agertuko da, eta bertara QR kode baten bidez sartu ahal izango da. Kode hori kanpainaren elementu guztietan egongo da.\nKanpaina horren bidez, Barakaldoko Udalak herritarren kontzientziazioa eskatzen du berriro, Barakaldoko hiri-enpresari merezi duen balioa emateko, batez ere osasun-krisiak eragindako zailtasunen ondorioz. Era berean, merkataritza-eskaintza, ostalaritza-eskaintza eta zerbitzu-eskaintza finkatuaren bidez hiri-inguruneaz gozatzeko aukera emango duen hiri-eredu bat bultzatzearen aldeko apustua egiten da.


Elkarrizketak – Orereta Ikastola\n2023ko Kilometroak antolatzea Orereta Ikastolari egokitu zaion honetan, Mikel Egibar Gipuzkoako jaiaren koordinatzaileak ondorengo elkarrizketak burutu ditu Ikastolako pertsona ezberdinei:\nItziar Navarro (Lehendakaria)\nAnartz Muxika (Zuzendaria)\nAnjel Mari Elkano (Ikastolako KMKko koordinatzailea)\nEgoitz Verdugo (Zuzendari pedagogikoa)\nArantxa Urbe (ikasle-ohia eta Ikastolen parte)\nOrereta Ikastolaren komunitatearen ezaugarriak\nIkastolaren komunitatea oso anitza da. Komunitatea handia denez, oso familia ezberdinak daude bere baitan.\nIkastolaren proiektuarekiko, badira oso inplikatuta daudenak, proiektuaz sinesten dutenak eta, beraz, ekintzetan parte hartzen dutenak. Baina badira ere ikastola hezkuntza zentro bat bezala ikusten dutenak, eta horiek gutxiago inplikatzen dira egunerotasunean. Horiek ikastola izate hori ez dute modu berdinean bizitzen.\nLangileen aldetik, pertsona inplikatuak dauzkagu ikastolan. Batzuk ikastolarekin urte askotan harremana izan dute; alegia, ikastolaren izaera eta balioak oso barneratuta dituzten pertsonak dira. Hemen, esan beharra dago, belaunaldi aldaketa, neurri batean, egin dela. Errelebo horretan gazteek oso ondo barneratu dute ikastolaren izaera.\n6. ikasturtea hasi berri du ikastolan. Aurretik ikasle ohia.\nBeste sektore laboraletatik etorri arren, zirraragarria suertatzen zaio ikastolara itzultzea.\nZer erronkak ditu Errenteria euskara eta euskalgintzari begira\nAtzera begiratzea garrantzitsua da etorkizunean egin behar den ekarpena zehaztekoa.\nIkastolak historian zehar euskara eta euskal kulturaren alde ekarpen handia egin du.\nIkastola herritik eta herriarekin batera sortu da, horregatik herrian txertatua egotea hain garrantzitsua den.\nGure atributu garrantzitsuenetariko bat elkarrekin egiten den lana da; Ikastolaren komunitatearekin, baita herriko hainbat eragileekin ere.\nGalduta zeuden hainbat jai berreskuratzeko ahaleginak egin ditu ikastolak: Olentzero, Santa Ageda, Iñude eta artzaiak, eta orain dela bizpahiru urte arrakasta handia izan duen gau beltza (herriko hainbat taldeen inplikazioarekin).\nLehen Hezkuntzako zuzendaria 2019tik gaur arte (4 urteko ardura, 2023ra arte).\nurtean Orereta ikastola sortu zen, eta Anjel Mari lehenengo 9 ikasleen artean zegoen\n(horien artean zaharrena).\n1979-80an irakasle bezala ikastolan hasi zen.\n1995ean Zinegotzia hautatu zuten eta 2011. urtera arte ildo bereko lanbidetik jarraitu zuen.\nurtean ikastolak 60 urte ospatuko du eta urte berean Anjel Marik jubilazioa hartuko du. Amaiera ederra Kilometroak urtea izanik.\nERRENTERIA HERRIAREN EZAUGARRIAK\nHiruki batekin irudika daiteke Errenteria. Hasiera batean (lehenengo erpina) langilegoaren herria zen Errenteria. Enpresa asko zeuden eta 60. hamarkadan Estatutik langile asko etorri zen: lehenengo erpin honi Manchester txiki deituko diogu.\nBigarren erpinak historia hurbiletik egon den borroka eta dinamika islatzen du. Errepresioari aurre egiteko kemena berria sortzen zen eta Errenteria Euskal Herri mailan enfrentamendu gogorrak eta gordinak piztu ziren herria da. Bigarren erpinari, beraz, Belfats txiki deituko diogu.\nOrereta ikastolako ikasle ohia (4 urtetatik 18 urtera arte). Nire bizitza osorako asko markatu ninduen garaia eta esperientzia izan zen. Egun, nire lagun hoberenak garaia horretakoak dira.\nIngeniaritza ikasketetan hasi eta urtebete egin ondoren magisteritza ikasketak hasi nituen. Nire asmoa ingeniaritzara itzultzea bazen ere, ikasketak amaitu bezain laster Oreretako Langaitz ikastolan hasi nintzen lanean. Ondoren Zarauzko ikastolara joan nintzen. Bertan bizi izan nuen publifikazio eztabaida guztia.\n1997an LABen hezkuntza arloan liberatu nintzen. Orduan ere HikHasi aldizkaria eta proiektu pedagogikoa jarri genituen martxan. Bertan ere lanean aritu nintzen. Ondoren berriro Zarauzko ikastolara bueltatu nintzen. Baita Euskararen Kontseiluan egon nintzen, “Ikasle euskaldun eleaniztasunak sortzen” proposamena lantzen aritu nintzen.\nHikHasi berriro 5 urterako itzuli nintzen eta urte horietan, Oreretan, ikastetxeetan Ondare kulturala transmititzeko “Herria ezagutzen” proiektua garatu nuen.\nOndoren berriro Zarauzko ikastolara bueltatu nintzen.\nSartu-irteera asko egin ditut baina beti itzuli naiz ikastoletara.\nHezkuntzarekin izan dudan lotura askotarikoa izan da: Kulturatik, kazetaritzatik, sindikalgintzatik, … begiratu diot.\nHainbeste esperientziarekin, nola definituko zenuke Ikastola?\nIkastola ezagutu nuen garai horiek garrantzitsua da niretzat. Ez ziren garai errazak eta baliabideak urriak ziren. Lehenengo ikas-mahaia lehenengo mailan (7 urte) izan genuen. Bien bitartean lurrean eserita egoten ginen, bakoitza bere Xabiertxorekin, plastilina, txotxak, … eta ezer gehiagorik ez. Baina nahikoa zen zoriontsua izateko, Azken urteetan berrikuntza arloan aritu naiz Zarauzko ikastolan eta hainbat gauza paradoxikoak antzeman ditut. Gure garaian modu naturalean, beharrak genituelako, egiten genituen gauzak, gaur egun berrikuntza gisa planteatzen dira.\nGaur egun jubilatuta.\nGure haurrak, gure bi alabak, eskolaratu genituenean sartu nintzen Ikastolen munduan. 1991an eskolaratu zen Irati, zaharrena; 1993an Amaia, bigarrena. Handik urte betera sartu nintzen orduan Orereta Ikastola Kultur Elkarteko (berau zen Orereta Ikastolaren jabe sozietario titularra) Gida Batzordea deitzen zen zuzendaritza organora, eta bi geroago izendatu ninduten elkarteko lehendakari. Horrela, 2006ra arte. Tartean, 1995ean, Partaide Ikastolen Elkartera deitu zidaten, komunikazioaren ardura hartzeko, profesional gisa. Partaidek Euskal Autonomia Erkidegoko ikastolak elkartzen zituen urte haietan. Gero, ardura berarekin jarraitu nuen Ikastolen elkartean, harik eta 2011an eszedentzia bat hartu eta ikastolekiko lotura utzi nuen arte. Orain Ikastolen Lagunak elkarteko kide ere banaiz.\nBeraz oso urte intentsoak bizi izan ditut Ikastolen mugimenduan, bai lan boluntarioan Orereta Ikastolan eta bai Ikastolen Elkartean profesional moduan, beti ikastolen lagun.\nGaurko abagunea kontuan hartuta (Hezkuntza lege berriaren dinamika), zer funtzio bete beharko luke ikastolak?\nHekuntza Lege berriaz, iruditzen zait oraindik asko falta dela zein lege aterako den jakiteko eta beraz iritzi bat eman ahal izateko. Lege horren inguruan kontsentsu-gai diren kontzeptu batzuk oso interesgarriak dira, baina ikusiko da legedian zein garapen izango duten. Ez naiz optimista eta ez pesimista edo estzeptiko. Zuhurra izan beharra daukat. Urte gehiegi daukat, eta beraz esperientzia zein eskarmentu maila bat ere bai, azken mamia ikusi arte txeke zuriak sinatzen hasteko.\nKMK23, zer den ikastola bat, zer funtzioa betetzen edo bete beharko lukeen gaur egun\n70 urte duen giza-semea naiz eta egungo ikastolaren martxatik periferian nago. Hala ere, arreta handiz jarraitzen ditut ikastolaren kontuak, oraindik orain mugimenduaren parte sentitzen bainaiz. Zortzi urteekin -1960an- hasi nintzen Sto. Tomas Lizeoan; Hernanitik joaten ginen ikastera bertara taldetxo bat. 1977tik aurrera Orereta Ikastolan hasi nintzen lanean, hasiera batean Idazkari moduan. Artean, Mikel Erriondo zen lehendakaria (orain dela gutxi zendu da). Handik urtebetera Inaxio Oliverik hartu zuen lehendakari kargua eta gutxira aldi berean Gipuzkoako federazioko lehendakaria izan zen (ondoren EAEko hezkuntza sailburua). Oliveri Eusko Jaurlaritzara joan zenean ikastolako zuzendaritzarako hautatu ninduten. Gaztea nintzen, 28 urte besterik ez,…. Hala eta guztiz ere, baietz esan nuen eta bertan 23 urte eman nituen, 2000. urtera arte. Horretaz gain, ikastola munduarekin loturiko hainbat egitasmoetan inplikatu nintzen (elkartasun kutxa, finantzazioa, ikastolako visa, lan hitzarmenaren negoziaketa, …). Garai horretan ez zegoen egun dagoen egitura guztia, orduan hainbat arduradun-lagun elkartzen ginen federazioaren izenean gai ezberdinak kudeatzeko.\nEz dago esan beharrik oso garai betea izan zela hura….eta aldi berean konplexua; gure proiektuaren elementu esanguratsuenetarikoa elkartasuna zen, elkar lana, eta bide horretan elkartasun kutxa sortu genuen tresna bezala, horretan sakontzeko. Elkartasuna gure identitatearen seinale bat da, partaide izatea bezalaxe.\nBeraz, gure buruari gu zer garen galdetzen badiogu, esango nuke, gu hezkuntza euskalduna, berritzailea bultzatzeko sortu ginela, gure identitatea gorde eta babesteko, etorkizuna irabazteko asmoz, herri aske bezala; eta horretarako transmisioa garrantzitsua da, hori guztia gure seme-alabei transmititzea ardura horietako bat da.\nIraganarekin alderatuz, zer funtzio betetzen du gaur egun Ikastolak?\n2000. urtean Gasteizko Olabide ikastolatik deitu ninduten eta bertan beste 14 urte egin nituen Zuzendari orokorra bezala, jubilatu arte. Esan nezake, beraz, ezagutu ditudala ikastolen mugimenduaren momentu ezberdinak, eta baita ikastolaren izate ezberdinak ere. Ez da gauza bera sortzez Orereta ikastola edo Gasteizko Diputazioaz bultzatu zituenak edota Gotzaitegiak bideratu zituenak Bizkaian, ezta Donostiako Ekintza ikastola ere. Bere momentuan egondako gora-behera guztiekin ikastola askok izan ziren, halabeharrez, sare publikora pasa zirenak, eta hor daude, nahiz eta ondorengo urteetan eskola publikoak irentsi egin dituen -aurreikusi bezala- bere egituraren barruan. Eta ez dira gauza bera Nafarroako edota Ipar Euskal Herriko ikastolak. Aniztasun guzti honetaz ez da hitz egiten eta benetakoa abiapuntua izan behar du nahi badugu gure euskal eskola nazionalaz zuzen aritu. Ikastolak soilik Ikastolen Elkartean daudenak dira? Bada, ez da horrela, eta hori aitortu behar da.\nGarazi Urdanpilleta Amiano. Lanbidez kazetaria naiz.\nOrereta ikastolako Ikasle ohia naiz eta bi alabak Ikastolan ditut (LH2 eta HH5).\nLH eta HHko gurasoen batzordean nago, bereziki, lau gurasoen artean, HHko Guraso batzordea koordinatzeko ardura daukagu.\nNola definituko zenuke Orereta Ikastolaren komunitatea?\nKomunitatea oso handia da, bere alde on eta txarrarekin. Bereziki saretzeko unean, handia izateak lan edota esfortzu gehiago eskatzen du.\nEsan beharra dago ikastolan interes handia dagoela seme-alaben hezkuntzarekiko, eta edozein gauzetarako deia eginez gero jendeak erantzuten du.\nAzken urtetan arrakasta handia izan du ikastolaren egituraketa berriak. Egitura bertikalak sortu beharrean jendeak egitura horizontalaren alde egiten du. Horretaz sinesten duen komunitatea da ikastolakoa. Lehen, pertsona bakar baten ardurapean banatzen edota izendatzen ziren ardurak, gaur egun, berriz, taldeak hartzen du bere gain sortzen diren ardurak. Horrek asko laguntzen du gurasoak inplikatzeko unean. Azken urteetan eman den aldaketa hau komunitatearen ikuspuntuan oso aberasgarria izaten ari da. Azken finean dinamika eta egituraketa horizontal honen bidez lana, emaitzak, poza, … dena banatzen da, lana kolektibizatzen da. Horrelako dinamika batean askoz babestuago sentitzen zara.\nOso gustura gaude funtzionamendu honekin.\nIkastolako gurasoa eta ikasle ohi naiz.\nIkastolako kanpoko ekintzetan laguntza eskaintzen dut. Horretarako taldetxo bat daukagu osatuta. Ekintza ezberdinak egiten ditugu: Txosnak, Gau beltza, baserrian ez dakit zer jaialdia antolatu behar dela, …\nBadago niretzat oso anekdota berezia: gu txikiak ginenean, gure gurasoak ikastolan sartu ginteztenean, nire gurasoek horrelako estutasun ekonomikoa bizitzen ari ziren, nire aita langabezian zegoen, eta matrikulatzeko dirulaguntza egon arren, nire gurasoek, ikastola ere zehazki zergatik ulertu gabe, ez zuten dirulaguntza hori eskuratzen. Hori dela eta, ikastolak erabaki zuen kuota ez kobratzea. Eta horrela egon ginen bolada luze batean. Beraz, neurri batean, badut ikastolarekiko horrelako errekonozimendua, horrelako eskertza. Eta pentsatzen dut nik ere lagundu behar dudala, nire terrenotik behintzat, oso gustura nago egiten dudanarekin.\nZure ustez zer funtzio betetzen du Ikastolak?\nIkastolak beti, lehen bereziki, erreferentzialtasun handia izan du herrigintzan. Ekintza asko egiten ziren eta Ikastolak izen on bat zeukan, bai ikasketetan baita herrira ateratzen ziren gazteek fama ona zeukaten, pertsona bezala esan nahi dut.\nGaur egun asko zaildu da herrigintzako lana, herrigintzan nola asmatu… gero eta zailagoa da edozein herri mugimendu batentzat militantzia mentalitatea sortzea. Orokorrean gero eta indibidualistagoa gara, gero eta gehiago besteen eskutan uzten ditugu gauzak, …”nik kuota pagatzen det eta punto…”. Ez, lehen ikastolan bazegoen herria laguntzeko mentalitate gehiago, herri mugimenduaren mentalitate hori.\nJon Maya. Hiru urterekin Orereta ikastolan hasi nintzen 17-18 urte bete arte (garai horretako UBI).\nHiru seme-alaben aita naiz, hirurak ere ikastolako ikasleak.\nIkastolak utzi digun arrasto horietako adibide bat naizela esan daiteke.\nLagun koadrila ikastola garaikoa eratorrikoa da. Nire inguru soziala baita giro berekoa da. Nire jardun profesionala, dantza, seguruenik ere ikastolak sinbolizatzen duen iruditegi eta giro horrek eragina izan zuen. Beraz, esan daiteke ikastolako kumea naizela.\nZuretzat zer funtzio bete izan du eta betetzen du Ikastolak?\nEz nuke ulertuko gaur egun ikastolak duen funtzioa iraganean izan duenetik a aparte.\nGaraiak, gizartea pertsonak aldatu direla onartuz, historia faktore garrantzitsua da aurrera begira jartzeko.\nEz naiz bakarrik zentratuko ikastolan pertsonak izan behar duen hezkuntza garapenean, hori garrantzitsua dela agerikoa baita, ikastetxe guztiak funtzio hori ondo betetzen saiatzen dira. Ikastolaren funtzio hori baino haratago doa.\nNik ikastolan balore batzuk identifikatzen ditut: euskara, euskal kultura eta identitatearen transmisorea izatea (belaunaldi berrietan eta familietan); Ikastola herri dinamikaren harrobi garrantzitsua izatea.\nDuela 14, 15 urte Orereta ikastolako gurasoa naiz. Alaba dagoeneko Ikastolatik atera da eta semea DBH2an dago.\nDuela 11 bat urte hasi nintzen guraso bezala ikastolaren dinamikan inplikatzen eta gaur egun arte, beste arduretan ibili ondoren, gurasoen batzordean egoteaz gain azken 3 urteetan artezkaritzan ere banago.\nOrereta ikastolako komunitatea oso handia da. 1400 ikasle inguru daude horrek suposatzen duen guztiarekin, irakasleak, langileak, … Hori guztia ondo funtzionatzeko engranaje on bat behar da, eta hori gu gara, ikastolako komunitatea. Komunitateko hiru estamentuak bat egiten dugu: ikasleak, gurasoak eta langileak. Horren bitartez behar den guztia aurrera eramaten saiatzen gara; bai hezkuntza proiektua baita antolatzen diren gainontzeko ekitaldi eta ekimenak ere.\nEngranaje horretan gurasoen papera ezinbestekoa dela iruditzen zait. Gure laguntzarekin, iradokizunekin, baita kexekin ere, ikastola den proiektuari bultzada ematen zaiola pentsatzen dut nik.\nOndo barneratuta daukagu ikastolaren proiektuaren baitan gurasoak pertsonak inplikatuta izan behar garela, gurasoak pro-aktiboak nolabait esatearren.\nNahiz eta aitortu batzuetan gurasoak dinamika honetan inplikatzea zaila dela, orokorrean, bai gurasoen batzorde guztietan, bai antolatzen diren ekimen guztietan ere, gurasoak inplikatu egiten dira.\nGurea kooperatiba bat da, gurasook osatzen dugun kooperatiba eta bere organo gorena artezkaritza da, hau da, gurasoen, zuzendaritzaren, irakasle batzuen eta zerbitzutako langileen artean osatutako taldea da.\n1979an hasi zen nire ibilbidea ikastolan, ikasketak amaitu eta handik gutxira hasi nintzen ikastolan lanean. Bi urte ez ziren pasa eta lehendakariak LHko ardura hartzeko deitu zidan. Geroztik beti arduretan ibili naiz: urte mordoxka LHn, gero DBHn eta amaitzeko zuzendari nagusi edo gerente gisa aritu nintzen 2017. urtera arte.\nOreretan antolatu diren bi Kilometroak lehenengo lerrotik ezagutu ditut. Kilometro horiek, gainera, ez ziren oraingoan bezala. Gaur egun Ikastolen Elkartetik jartzen diren baliabideek asko errazten dute antolaketa orokorra: egituratze bat badago, laguntza teknikoa ere bai. Gaur egun marko oroko bat badago, ez garai hartan bezala; 1984an antolatu genuen Kilometroak horretan dena egiteko zegoen, eta arazoen aurrean norberak irtenbideak bilatu behar zituen.\nZein da Ikastolaren funtzioa?\nIkastolaren funtzioa hezitzailea da nagusiki. Kalitatezko heziketa, bere hezkuntza proiektuan oinarritua. Ikastola hezkuntza proiektu bat da. Baditu bere berezitasun eta ezaugarri propioak; hala nola, euskalduntasuna, herriarekiko eta herritarrekin duen lotura eta harremana. Izan ere, ikastolak gurasoek sortutakoak dira.


Grupos de Jesús – Urteko 18. igandea – A (Mateo 14,13-21) - Grupos de Jesús -\nUrteko 18. igandea – A (Mateo 14,13-21)\nEvangelio del 02 / Ago / 2020\nPublicado el 27/ Jul/ 2020\nANAI-ARREBA ARTEKOTASUNA SORTU\nEkialdeko esaera zahar batek dio ezen «profetaren hatzak ilargia erakusten duenean, ergela hatzari begira gelditzen dela». Antzeko zerbait esaten ahal litzateke gutaz, soilik Jesusen mirarien izaera handiosari erreparatzen diogunean, horrelako gertakariek adierazten duten mezua kontuan hartu gabe.\nZeren eta Jesus ez baitzen izan mirarigile bat, propagandarako ikusgarriak egiteari emana. Haren mirariak, aitzitik, zeinu dira, bekatuzko mundu honetan urradurak egin eta jo puntu errealitate berri bat dutenak, gizakiaren azken helmuga, alegia.\nZehazki, ogien ugaltze-mirariak kontuan hartzera gonbidatzen gaitu ezen Jesusen egitasmoa gizon-emakumeak elikatzea dela eta guztiak zinezko anai-arreba bezala elkartzea, anai-arreba gisa «beren ogia eta beren bekatua» partekatzeko gai izanik.\nKristauarentzat, anai-arreba artekotasuna ez da eskakizun bat gehiago. Baizik eta Bide bakarra da hori, gizartean Aitaren erreinua eraikitzeko. Gerta daiteke haurridetasun hau oker ulertua izatea. Sarritan nahasten dugu, izan ere, «oso eratsu jokatzen duen egoismo burugin edo berekoiarekin» (Karl Rahner).\nUste izaten dugu, lagun hurkoa maite ohi dugula ezer kalte berezirik egiten ez diogulako, nahiz eta horizonte ziztrin eta egoista bizi dugun, guztiez ezaxola, buruan geure probetxu hutsa dugula.\nElizari, «haurridetasunaren sakramentu denez, eragitea dagokio, historiako une bakoitzean, anai-arreba artekotasun estuko era berriak gizon-emakumeen artean. Sinestedunok ikasi beharra dugu haurridetasun beroagoko era batean bizitzen, gaur egungo gizakiaren premia berriei erreparatuz.\nArmagabetzearen aldeko borroka, ingurumena babestea, goseak diren herriekiko solidaritatea, langabetuekin krisi ekonomikoaren ondorioak partekatzea, drogadiktoei laguntzea, bakarrik eta ahazturik bizi diren adinekiko ardura… dira beste hainbat eskakizun anaia eta arreba sentitzen eta gizakiak bizitzeko beharrezkoa duen ogia «ugaldu» nahi dutenarentzat.\nEbanjelio-kontaerak gogorazten digu, ezin jan ditugula lasai geure ogia eta geure arraina, geure artean hainbat gizon eta emakume dugun bitartean «goseak» hiltzen. Lasai eta aserik bizi garenok Jesusen hitz hauek aditu beharra dugu: «Emaiezue jaten zeuek».


Irekia Eusko Jaurlaritza - Gobierno Vasco :: «Ezkutatuak begibistan: euskaldunak» erakusketak Estatuko eta Tokiko Historiako Ameriketako Elkartearen merituaren saria jaso du\n«Ezkutatuak begibistan: euskaldunak»…\n«Ezkutatuak begibistan: euskaldunak» erakusketak Estatuko eta Tokiko Historiako Ameriketako Elkartearen merituaren saria jaso du\nEzkutatuak begibistan: euskaldunak\nestatuko eta tokiko historiako Ameriketako Elkartea\nRichmond, Virginia (AEB) - Joan den ostiralean, irailak 16, «Ezkutatuak begibistan: euskaldunak» erakusketak Estatuko eta Tokiko Historiako Ameriketako Elkarteak (AASLH) urtero ematen duen merituaren saria jaso zuen.\nMichael Vogtek, saritu duten erakusketaren zaintzaileak, Richmond hirian (Virginia) egin zuten ekitaldi batean jaso zuen sari hori. «Erakusketa hau egitea esperientzia bikaina izan da hasieratik bukaerara arte. Hauxe da Eusko Jaurlaritzaren eskuzabaltasuna gabe ezinezkoa izango zen erakusketa honi eman dakiokeen amaierarik onena», esan zuen Vogtek.Richmond, Virginia (AEB) - Joan den ostiralean, irailak 16, «Ezkutatuak begibistan: euskaldunak» erakusketak Estatuko eta Tokiko Historiako Ameriketako Elkarteak (AASLH) urtero ematen duen merituaren saria jaso zuen.\nSari honen bitartez, AASLH-k Ameriketako Estatu Batuetako Estatuko eta tokiko historia gordetzearen alde egindako ahalegina aitortu nahi izan zion erakusketa honi. «Euskal Museoaren erakusketa hau komunitatearen ahalegin handi baten ondorioa da eta bere sorreran euskal jatorriko jende ugarik hartu zuen parte, bai Boiseko jendeak, bai Euskadikoak», baieztatu zuen Kenneth C. Turinok, AASLH-ko sari komiteko zuzendariak. «Ezkutatuak begibistan: euskaldunak» aukera ezin hobea da Boiseko Euskal Museoarentzat; horrekin, museoak bere arbasoak, euskal etorkinak, aintzatetsi ditu, baita AEBetara bidaiatzeak eragin zizkien zailtasun guztiak ere».\n«Ezkutatuak begibistan: euskaldunak» erakusketan, Eusko Jaurlaritzak eta Boiseko (Idaho) Euskal Museoak parte hartu zuten, eta AEBetara aukera berrien bila joan ziren euskal etorkinei gorazarre egiten die. 2010eko otsailean inauguratu zuten, Ellis Island-en (New York) eta hiru hilabetez jendearentzat zabalik egon zen. Urte hartako irailetik, erakusketa Boiseko Euskal Museoan dago, eta bertan bisitariek Euskadi utzita AEBetara abiatu ziren herritarren bizipenak ezagut ditzakete.\n«Ezkutatuak begibistan: euskaldunak» erakusketaren helburu nagusia Euskadiko herritarren hizkuntza, ohiturak eta balioak aurkeztea da, bai eta AEBetara emigratzera bultzatu zituzten arrazoiak azaltzea ere.\n"Ezkutatuak begibistan: euskaldunak" erakusketak estatuko eta tokiko historiako Ameriketako elkartearen saria jaso du


Haurrek ibaia naturala nahi dute – Haritzalde Naturzaleen Elkartea\nUdaberrian auzoetan eginiko haur festetan (URUMEA BIZI!) umeei eskatu zitzaien Urumea ibaia marrazteko eta hura irudikatzeko. Adin ezberdinetakoek (1-12) ia 200 marrazki oparitu zizkiguten eta gehienek ibaia biziaz beterik margotu zuten, natural itxurarekin, ertzak berdeak eta zuhaitzekin, urak urdinak eta animalitxoekin. Zer ibai mota utziko diegu? Bada aukera eta erronka dugu Urumearen, eta gainontzeko ibai eta erreken egoera aldatzeko, hobetzeko. Umeek argi marraztu digute bidea, orain UR Agentzia, Konfederazioa, Eusko Jaurlaritza eta Foru Aldundiari dagokie gauzatzea.\nJoan den udaberrian, “Ura, ibaiak eta herriak” San Telmon ikusgai zegoen bitartean, Haritzalde Naturzaleen Elkarteak 4 haur-festa burutu zituen Martutene, Loiola, Loiolako Erriberan eta Alde Zaharrean, eta horietan guztietan umeei eskatu genien Urumea ibaia marrazteko. Adin guztietako haurrak gerturatu ziren, guztira 400 bat eta ia 200 marrazki oparitu zizkiguten. Harritu gaitu zein natural eta urdin-berde ikusten duten. Irudikatu dute ur garbia eta biziaz beterik, arrainak eta ahateak igerian dabiltzala, ibai-ertzak, naturalak, berdeak eta zuhaitzekin. Zubiak ere agertzen dira, txalupak eta traineruak, arrantzaleren bat…, baina orokorrean armonia islatzen dute. Egungo benetako egoera ordea, beheko eremu zabal batean ez da horrelakoa. Haiek dira etorkizuna eta garbi irudikatu digute bidea, orain ardurarekin jokatzea gure ardura da.\nGipuzkoan ditugun ekosistemek mendeetan gure presioa jasan dute, asko eraldatuta eta batzuk oso kalteturik suertatu direlarik. Garai batean Europako ibairik kutsatuenak genituela esaten zen. Zorionez egoera hura zeharo aldatu da uraren kalitateari dagokionez, baina ibaien egitura bera, uholde lautadak eta ibai ertzak gero eta artifizializatuago ditugu. Tenore honetan ditugun altxor biziak, bisoia eta muturluzea kasu, galzorian daude. Kilometro askotan ibar-basoa suntsiturik dago eta ibai ertzetan landaredia egotekotan zuhaitz zerrenda estuak osatzen du. Ibaia ur-ibilgua baino zerbait gehiago bada, kanal bat ez da ibaia. Hurrengo urte askotan lan itzela egin beharko dugu errekak, sistema dinamiko eta bizi horiek, berreskuratzen. Legeak hor daude, baina gehiegitan beste interes batzuk gailentzen dira. Umeek beren marrazkiekin ederki esan digute zer nahi duten, ez badiegu jaramonik egiten beraiekin zorretan egongo gara. Hortaz, 189 marrazki helarazi dizkiegu UR Agentziakoei haurren “agindua” aintzat har dezaten. Iraunkortasunean benetan sinisten badugu, ibaiak egoera hobean utziko dizkiegu, ezta?


Domingo Zubeldegi ezpeletarra Logroñon kondenatua –\nEuskal Herriaren patu gaiztoak espainiar eta frantses estatuen menpe egotera eraman gaitu. Hori da gure zoritxarra! Estatu arrotz hauek beti izan dute jokaera gaizto eta zitala gure hizkuntzarekiko eta gure nortasun bereziarekiko. Edozein aitzaki baliatu dute gure aurka egiteko. XVII. mendean sorginkeria leporatu ziguten, orain terrorismoa leporatzen diguten bezala. 1609an frantsesek De Lancre epaile laiko ertzoa ekarri zuten Iparraldera laborria eta heriotza nonahi zabalduz. Veillet kalonjeak kontatu zuenez, lau hilabetetan, seiehun pertsona inguru hil omen zituzten, gehien-gehienak donibandarrak, ziburutarrak, azkaindarrak, saratarrak… zirelarik.\nUrtebete berantago, hau da, 1610ean, espainiarrek Zugarramurdin eta Urdazubin hogeita hamabi pertsona atxilotu eta Logroñora epaitzera eraman zituzten. Espainiar Inkisizioaren arabera aztiak edota sorginak omen ziren, akelarreetan ibiltzen zirenak. Horietako ainitz torturen ondorioz hil ziren eta sei bizirik erre zituzten 1610eko azaroaren 7an eta 8an jendez mukuru zegoen Logroñoko plazan. 30.000 pertsona inguru omen ziren plazako aipatu ikuskizunaz gozatzen.\nMigel Goiburu (66 urtekoa), Graziana Barrenetxea (80 urte baino gehiagokoa), Estebania Nabarkorena (80 urte baino gehiagokoa), Maria Peritz Barrenetxea (46 urtekoa), Maria Iriarte (40 urtekoa), Estebania Iriarte (36 urtekoa), Maria Etxaleku (40 urtekoa), Estebania Petrisanzena (57 urtekoa), Martin Bizkar (80 baino gehiagokoa), Joanes Etxegi (68 urtekoa), Joanes Odia Baretxea (60 urtekoa), Maritxu Zozaia (80 urtekoa) eta Mari Juanito (60 urtekoa) tortura izugarriak jaso ondoren erail eta Logroñoko plazan beren gorpuak erre zituzten.\nMaria Arburu (70 urtekoa), Maria Baztan Bordakoa (68 urtekoa), Graziana Iharra (66 urtekoa), Maria Etxatxute (54 urtekoa), Petri Juangorena (36 urtekoa) eta Domingo Zubeldegi (50 urtekoa) bizirik erre zituzten plazan ezarritako su-metetan.\nAipatu dudan Domingo Zubildegi Ezpeletakoa zen eta berrogeita hamar urte zituen 1609an Logroñon erre zutenean. Tortura ikaragarriak egin zizkioten aztia zela onar zezan, baina berak ez zuen nehoiz onartu, ez eta damutu ere. Haren bekatu bakarra, gainerako guztiena bezalaxe, euskalduna izatea zen, eta espainiar katoliko estuen gizarte parametroetan ez sartzea. Urteak eta mendeak pasatu diren arren, horrelako auzi eta epaiketekin jarraitzen dute. Euskaldunok beti gaude soberan eta haien ikusmiran. Ikusi bestela Altsasukoen auzia, edota euskal presoekin frantses epaileek egiten dutena, de facto presondegietan hiltzera kondenatzean.\nBaina noizbait iritsiko zaio Herri honi askatasun eguna, eta gure etxea gure modura antolatuz, bestelako etorkizuna emanen diogu. Euskal Herriak zinez merezi du. Mixel Labegeriek ederki kantatu zuen Parisen eta Madrilen abestiaren azken koblan hori iragarriz: Gau luze luzearena orai badator azkena / eskual anaien artean da maitasuna / Gaztek egiten badute elgarrekin batasuna / orduan laster datorke askatasuna.\n2 pentsamendu “Domingo Zubeldegi ezpeletarra Logroñon kondenatua”-ri buruz\nIñaki 2020-12-06 14:27\nHala da Joseba, historia atal oso tristea, eta nork igorri Lapurdira jujea, gainera? Henrike IV.a Frantziakoak (Nafarroako III.ak…), euskal herria lehen eskutik ezagutzen zuenak, Ternuko euskal arrantzale eta larru-salerosleek monopolioa ezartzen uzten ez ziotela eta (Champlain akabatzen saiatu eta gutxira).\nJosu Lavin 2020-12-06 15:28\nHori da benetaco terrorismoa!


Bilboko Arte Ederren Museoa. Kanpoko ibilbideak. Arkitektura eta eskultura - Bizkaia.eus\nBilboko Arte Ederren Museoa. Kanpoko ibilbideak. Arkitektura eta eskultura\nBisita gidatuak museoaren perimetro inguruan, gaur egun museoa osatzen duten eraikinen historia, eraikuntza-fase guztiak, Norman Fosterrek proiektatutako etorkizuneko handitzearen xehetasunak eta bere inguruko ondare eskultoriko aberatsa ezagutu ahal izateko.\nIbilbideak osatzeko, atikora egingo da bisita.\nHandik, hiriaren azken mendeko eraldatze ekonomiko eta soziala ikusi ahal izango da; museoa haren erakusgarri da.\nLarunbatetan, 12:30ean eta 18:30ean\nGaztelaniaz eta euskaraz (hilabete bakoitzeko azken igandean)\nDoan sarrera eskuratzerakoan\nIzen-ematea online eta museoko leihatilan egun berean\nAstelehenetik larunbatera, 11:00etatik 20:00etara (asteartean itxita).)\nIgande, 11:00etatik 15:00etara\nAbenduaren 24 eta 31n, 11:00etatik 15:00etara. (Asteartea ez ezik, ohiko itxiera-eguna).\nABC. Bilboko Museoko alfabetoa, sarrera doan, egunero, 18:00etatik 20:00etara (igandeetan izan ezik).\nOrokorra 7 €\nHobaridunak 3,5 €\n% 20ko deskontua sarrera orokorrean, beste bi erakundeetako batera aurretiaz bisita egin izana egiaztatzen duen tiketa aurkeztean.\nBehin aplikatu daiteke sarrera bakoitzeko, museoetako bakoitzean, eta ezin zaie beste sustapen batzuei gehitu.\nDohainik deskargatu daiteke QR kode bidez bisitari bakoitzaren mugikorrean. Eskuratu daitezkeen audiogidak: "ABC. Bilboko Museoaren alfabetoa" erakusketari buruzkoa, hau da, museoko bilduma iraunkorraren egungo muntaketa; "Valdés bildumako maisulanak" erakusketari buruzkoa eta "ARTEArekin kontatu nahi dizugu" haurrentzako audiogida.


Betty Friedan - Wikipedia, entziklopedia askea.\nPeoria (Illinois), 1921eko otsailaren 4a\nWashington, 2006ko otsailaren 4a (85 urte)\nEsalen Institute (en)\nkazetaria, idazlea, feminista, soziologoa eta psikologoa\nThe Feminine Mystique (en)\nThe Second Stage (en)\nThe Fountain of Age (en)\nHumanist of the Year (1975)\nMassachusettseko Smith Collegen egin zituen ikasketak. Estatu Batuetako emakumeen eskubide zibilen aldeko National Organization for Women erakundearen sortzaileetakoa izan zen (1966), eta haren zuzendari izan zen 1970. urtera arte. National Women's Political Caucus antolatzen parte hartu zuen (1970), eta antolaketa-lanak egin zituen, orobat, 1973. urteko International Feminist Congress biltzarrean. First Women's Bank emakumeen bankua sortzen lagundu zuen 1973an. 1963an The Feminine Mystique (Mistika femeninoa) liburua eman zuen argitara, eta feminismoaren aitzindari bihurtu zen obra harekin; gogor kritikatu zuen emakumeak amatasunaren eta etxeko lanen bidez bakarrik iristen direla betetasunera eta zorionera dioen ideia; aitzitik, Friedanek dioenez, emakumeek bestelako zereginen bidez lor dezakete zoriona. 1976an It Changed My Life (Nire bizitza aldatu zen) argitaratu zuen, propagandista politiko gisa jardun zuen garaiko esperientziak jasotzen dituen liburua. Hurrengo lan aipagarria 1981ean plazaratu zuen, The Second Stage (Bigarren aldia) izenburupean; Friedanek feminismoaren bilakaera aztertu zuen, eta bere ikuspegia azaldu zuen liburu horretan, eta jarrera moderatuagoa eta kritikoagoa agertu zuen bere pentsamendu erradikalaren aurrean. Politikan egindako ibilbideaz gainera, irakasle eta hizlari gisa lan egin zuen unibertsitatean. Azken urteetako lanetan aipagarria da The Fountain of Age (1993, Adinaren iturria); obra horretan heldutasun-aroko bizitasuna nabarmentzen du Friedanek, eta zahartzaroari aurre egiteko proposamen berrizaleak azaltzen ditu.\nWikimedia Commonsen badira fitxategi gehiago, gai hau dutenak: Betty Friedan\nMultimedia: Betty Friedan\nBNF: 11903613k (data)\nTabakalera ID: 68925\nOpen Library: OL385298A